text:
Dr Muvunyi Alphonse, Umuyobozi w’Ibitaro bya Gahini, yatangarije IGIHE ko Mukamazimpaka yari yarabyaye abazwe ariko aza kugira utubazo dutuma atinda kwa muganga.
Avuga ko uyu mwana yibwe tariki ya 1 Ugushyingo n’umuntu wari wigize umurwaza wa nyina.
Yagize ati “Ku wa Gatanu w’icyumweru gishize nibwo haje umugore afite ingemu (ibiribwa bagemurira umurwayi), ageze aho abagore babyaye baruhukira ‘ Maternité’, ahasanga igitanda kitariho umuntu ahita avuga ko ari we yari agemuriye none akaba asanze yatashye. Yahise afata ingemu ayihereza Mukamazimpaka, bahuza urugwiro amubaza niba afite umurwaza undi amubwira ko ntawe, ahita amwemerera kumurwaza.”
Dr Muvunyi yakomeje avuga ko Mukamazimpaka ndetse n’umugabo we bagiriye icyizere uyu mugore, kugeza ubwo bemera ingemu yabazaniraga ndetse ngo banamuha umwana wabo akamwitaho bazi ko ari umugiraneza.
Yakomeje agira ati “Mukamazimpaka yaje kubwira uriya mugore ko bari bumusezerere, undi ahengera bagiye kumupfuka, abwira undi murwaza wari hafi aho ngo najye kugura icyayi, na we ahita afata uruhinja arigendera.”
Uyu muyobozi yakomeje agira inama ababyeyi ati “Ntibyumvikana ukuntu umugore n’umugabo bagirira icyizere umuntu batazi kugeza ubwo bemera kwakira ingemu abazaniye, kumuha umwana wabo ngo amwiteho n’ibindi. Aha harimo ikintu cy’uburangare, akaba ari yo mpamvu dusaba ababyeyi kujya baba maso.”
Bikimara kumenyekana ko uyu mwana yibwe, ubuyobozi bw’Ibitaro bya Gahini ngo bwahise bubimenyesha Polisi, kuri ubu uyu mugore utazwi akaba akiri gushakishwa.
Twagerageje kuvugana n’umuvugizi wa Polisi mu Ntara y’I Burasirazuba ntibyadukundira.
Ibi bije bikurikira undi mwana wibwe muri Kanama mu bitaro bya Ruli biherereye mu Karere ka Gakenke, aho Umuforomokazi witwa Byukusenge Betty wakoreraga muri serivisi yo kwita ku bana bavutse batuzuye muri ibi bitaro, yibye umwana wari umaze kuvuka abwira nyira we ko yabyaye upfuye amuha igipupe amubeshya ko ari umurambo.


c: text/html

text:
Guhambira inda cyangwa se kwambara umwenda ufashe mu nda ntibivugwaho rumwe n’ababyeyi ndetse n’abaganga. Ababyeyi bamwe barahazirika abandi ntibabikozwe naho abaganga bamwe barabikemanga.
Umuhoza Delphine ni umwe mu babyeyi twaganiriye uhambira mu nda iyo amaze kubyara. Kuri we ngo abona kuba yihambira bimufasha kugabanya uburibwe kandi bigatuma mu nda he hasubirana ntihakomeze kuba hanini.
Ishimwe Diane ni undi mubyeyi twaganiriye we ngo ntajya azirika inda kuko ajya kubyara bwa mbere yari atarumva aho bavuga ibyo kwizirika kandi ngo yabonye inda ye igenda isubirana gahoro gahoro. Nubwo inda ye itasubiranye ngo imere nkuko yariri atarabyara, Diane abona ntacyo inda ye imutwaye.
Naho umukecuru Cecilia utuye mu murenge wa Kanombe anenga abo babyeyi bihambira bamaze kubyara ngo kuko we atigeze yizirika mu mbyaro ze zose kandi ngo ntibyamubuzaga kongera gusubirana.
Abanganga se bo babivugaho iki ?
Kuri muganga Jean Paul Byiringiro, ngo ubundi bizwi ko iyo umbyeyi amaze kubyara bitwara byibura ibyumweru bitandatu kugirango inda ibyara (uterus) isubirane. Akomeza avuga ko nta bushakashatsi yaba azi bwaba bwarakozwe kuri byo gusa nk’umuganga akavuga ko hari abazirika bakumva bamerewe neza kuko bituma inda ibyara (uterus) iticunda mu nda iba yabaye nini.
Jean Paul abona ko kuzirika inda ari ibyo kwitondera kuko ahubwo kwizirika bishobora kwangiza uruhu rwo kunda ngo kuko uruhu rw’umubyeyi ruba rwarakwedutse mu gihe atwite.
Ikindi ni uko ababyeyi baba barabyaye babazwe bagirwa inama yo kudakoresha ikintu na kimwe bihambira nyuma yo kubyara kuko byabagiraho ingaruka mbi nyinshi harimo kugira infection ku gisebe.
Kwizirika mu nda ku mubyeyi umaze kubyara ntibivugwaho rumwe
Guhambira inda cyangwa se kwambara umwenda ufashe mu nda ntibivugwaho rumwe n’ababyeyi ndetse n’abaganga. Ababyeyi bamwe barahazirika abandi ntibabikozwe naho abaganga bamwe barabikemanga.
Labels: abagore, ubuzima, umugore utwite

robotstxt: allowed

filter: keep


text:
Guca bugufi nyako!
Mwaba mwarigeze guhura na benedata muri Kristu bagenda bacuritse umutwe bakagaragaza n’uburakari mu maso. Natangajwe igihe kimwe no kumva ko babikoreshwa no guca bugufi.
Guca bugufi ni insanganyamatsiko ikunzwe kuvugwa mu Bakristu ariko kandi ubusobanuro bwayo buragutse. Usanga kuri bamwe guca bugufi ari guhitamo ibintu biciriritse, cyangwa se kwemera gufatwa nabi kugira ngo bashimishe Imana. Ariko nyamara guca bugufi ni ibindi birenze, ni n’isomo Yesu yashimitseho cyane, ni naryo turi bwibandeho cyane kugira ngo turushyeho gusobanukirwa.
Mariko 9 : 33-35 Bagera i Kaperinawumu, yinjiye mu nzu arababaza ati “Icyo mwahoze mugira impaka mu nzira n’iki? Baramwihorera kuko mu nzira bahoze bajya impaka z’umukuru wabo uwo ari we. Komeza usoma.
Luka 9 : 48 Arababwira ati “Uwemera uyu umwana muto mw’izina ryanjye nijye aba yemeye, kandi unyemera aba yemeye n’Uwantumye, kuko uworoheje muri mwe hanyuma y’abandi bose ari we mukuru.
1. Guca bugufi n’icyubahiro
Kuriya guceceka kw’abigishwa Yesu ababajije ibyo bavuganaga bitugaragariza uburyo ibyo bavuganaga byo gushaka kumenya umukuru muri bo byari bigayitse. Birashoboka ko icyo cyipfuzo cyo kuba mukuru kuri bo cyasaga nk’ubwibone. Ariko igitangaje nuko Kristu atabagayiye icyipfuzo bagize. Ahubwo yahise aboneraho akaryo ko kubera uburyo bakuzwa cyangwa se babona icyubahiro. Kandi ubwo buryo bwo kugera ku cyubahiro ni guca bugufi. Ibi bitwereka ko Imana itica ibyifuzo n’inzozi by’abana bayo ahubwo ibereka imfunguzo z’uburyo babigeraho, bijyanye n’amahame yayo. Niyo yagenye ko Aburahamu akomera, kandi ninawo mugabane w’Abakristu(gukomera). Uko twaba tumeze kose n’amateka twaba twaranyuzemo yose, tugomba kumenya ko kugira icyipfuzo cyo gukomera bitari icyaha cy’ubwibone, ahubwo ari umugambi w’Imana kutubona dukuzwa kubw’icyubahiro cyawo.
2. Imbuto yo guca bugufi
Habaho guca bugufi kutari nyako, kwa kidini, gutandukanye n’umwimerere wako w’ukuri, ndetse n’Imana itishimira. Pawulo yabwiye abakolosayi kwirinda abantu bafite ishusho yo guca bugufi, ariko bagana mu nzira mbi.
Abakolosayi 2 : 18 Ntihakagire umuntu ubavutsa ingororano zanyu, azibavukishije kwihindura nk’uwicisha bugufi no gusenga abamarayika, akiterera mubyo atazi atewe kwihimbariza ubusa n’ubwenge bwa kamere ye…
Kwiyiriza ubusa nayo ni inzira abantu bicisha bugufi imbere y’Imana, ariko umuhanuzi Yesaya yavuze ko kwiyiriza k’ukuri bitari kwigaragaza hanze ko uciye bugufi, ahubwo ari ibikorwa biva muri uko kwicisha bugufi.
Yesaya 58 : 5 Ugira ngo kwiyiriza ubusa nshima kumeze gutyo? Mbese ni umusi umuntu yibabarizamo akubika umutwe nk’umuberanya akisasira ibigunira akaryama mw’ivu? Ibyo nibyo wita kwiyiriza ubusa n’umusi Uwiteka yishimira?
Birashoboka rero kuba umuntu agaragara nk’uwuciye bugufi, agakora n’ibikorwa bisa nkaho yicishije bugufi, ariko ntabe ashimisha Imana. None ni igiki gitandukanya kwicisha bugufi nyako n’ukutari uk’ukuri? Ikigaragaza kwicisha bugufi nyako n’uko ibikorwa byako biba bigambiriye guhesha Imana icyubahiro. Kwicisha bugufi ni igikoresho, ntabwo ari umusaruro.
Imigani 18 : 12 Kwishyira hejuru k’umutima kubanziriza kurimbuka, kandi kwicisha bugufi kubanziriza guhabwa icyubahiro.
Imigani 22 : 4 Uwicisha bugufi, akubaha Uwiteka, ingororano ye ni ubukire n’icyubahiro n’ubugingo.
Guca bugufi bigomba kuzana umusaruro, rero iyo ari nta musaruro ubayeho, tugomba kwibaza niba twicishije bugufi by’ukuri cyangwa bitari byo.
Kwicisha bugufi k’ukuri ni inzira itugeza kucyubahiro, ku bukire ndetse n’ubugingo. Bitari uko kuba ari intwaro irimbura y’uburetwa ari ntaho buganisha. Kugira tumenye guca bugufi nyako, tugomba kukurebera mu musaruro wako. Niba twaba twaragize umusaruro mubi nyuma yo gukeka ko twari twicishije bugufi tugomba kwemerera imbaraga za Yesu zikaduhindura.
Luka 13 : 11-13 Asangamo umugore ufite dayimoni utera ubumuga, uwo mugore yari amaze imyaka 18 ahetamye, atabasha kunamuka na hato. Yesu amubonye aramuhamagara aramubwira ati: “Mugore, ubohowe ubumuga bwawe’’. Komeza usome.
Iyo kwicisha bugufi kwacu kugamije kudukuza no kutubohora tukagera mu cyubahiro, nibwo aba ari kwicisha bugufi dusanga mu byanditswe byera.
Isengesho ry’uyu musi : Mwami, ndasenze kugira ngo wigize kure ishusho yo guca bugufi kutari nyako gutuma mpetama. Mpisemo kubaho nicisha bugufi by’ukuri, biri mw’ijambo ryawe, kuzana mu buzima bwanjye icyubahiro, n’ubukire n’ubugingo, kubw’icyubahiro cyawe gikomeye. Amen.
Inyigisho yatanzwe na Jellil Do Rego


text:
Aug 31, 2016 Bienvenu Ndacyayisenga Ibiterane 0
Iki giterane kizahuza Danny Mutabazi na Albert Niyonsaba ndetse na M.Olivie mu giterane giteganyijwe kuba ku italiki ya 4/09/2016 kikazabera ahitwa I Rwamagana mu kigo cya APPEGA Gahengeri aho bazaba bafite intego igira iti: “Nkwiriye gukora umurimo w’uwantumye hakiri kumanywa”
Uyu musore akaba n’umuhanzi uzwi ku izina rya Danny akaba abarizwa mu itorero rya ADEPR ariko akaba afite umwihariko mu bihangano bye kuko amaze igihe kitari kirekire akora umuziki ku giti cye ariko akaba yarakoze indirimbo yakunzwe cyane yitwa “ Ngiye kwa Yesu”
Twifuje kumenya impamvu iki gitaramo yagihaye iyintego maze asubiza agira ati : “Nkwiriye gukora umurimo w’uwantumye hakiri kumanywa.” Impamvu nahisemo iyi ntego nuko mbona nta gihe kirekire dufite cyo kwicara kuko igihe ari iki cyo gukora hakiri kare.”
Tubibutse ko iki gitaramo kizaba ku italiki ya 4/09/2016 I Rwamagana mu kigo cyamashuri cya APPEGA GAHENGERI aho abaririmbyi nka Albert Niyonsaba, M.Olivie hamwe n’abandi baririmbyi bo muri iri shuri bazaba bakoreramo igitaramo
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Muri iyi week end hakomeje gukwirakwiza amashusho ku mbuga zitandukanye yerekana umukozi wo mu Bugande wakoreye umwana yareraga iyicarubozo. Bamwe mu babyeyi bavuga ko bitaboroheye kuyareba kuko batewe impagarara n’ukuntu basigira abana abakozi.
Ababyeyi ndetse n’abakiri ingaragu barebye amashusho y’umukobwa witwa Jolly Tumuhirwe yafashwe na camera yari ihishe aho arera umwana w’umwaka n’igice witwa Arnella Kamanzi, usanga bose imvugo ari imwe kuko batewe ubwoba n’ibyo abakozi bakorera abana igihe ababyeyi babo badahari.
Umubyeyi witwa Umwiza Sylivia yagize ati :“Mbega byarandenze abantu banyoherereje iyi video ku cyumweru ariko byanteye ubwoba budasanzwe. Sinabona ikindi nabivugaho kuko birenze ubunyamaswa.Uyu munsi nagiye gusiga umwana nibutse ibyo nabonye mu mashusho nanirwa no kugenda.”
Umukobwa ufite imyaka 24 nyuma yo kureba aya mashusho yagize ati “ Nubwo ariya mashusho yafatiwe I Bugande ntibikuraho ko natwe hano iwacu tugomba gukurikirana ; tukamenya ibyo abakozi basigara bakorera abana. Uriya mukozi w’umukobwa ni umwicanyi bashyize mu rugo bibwira ko ari umukozi.
Urebye uyu mukobwa ntaho ataniye na wa wundi w’I Nyamirambo wishe umwana amukebye ijosi ! Nubwo ntarabyara mbona ko ababyeyi bakwiye kujya bagenzura abakozi bazana mu rugo kuko bamwe baba bafite amateka mabi barahinduse nk’inyamaswa.”
Amashusho yafashwe uyu mukozi atabizi agaragaza iyicarubozo yakoreye umwana ubwo yamugaburiraga ibiryo byinshi yatangira gushaka kubyanga kugirango abanze amire akajya abimutsindagira ngo abirye ageze aho aramureka akajya abyirira.
Nyuma umwana yicaye yahise aruka kuko yari yariye ibiryo byishi kandi ku gahato, umukozi yahise amusunika n’imbaraga nyinshi agwa hasi, wa mukobwa afata itoroshi akajya ayimukubita ari nako amukandagira nkukubita umuntu mukuru wakoze icyaha gikomeye. Umwana yaratakaga cyane ariko wa mukozi ntagire impuhwe akajya amunyukira hasi.
Nkuko tubikesha daily monitor ku bw’amahirwe ababyeyi basanze uyu mwana akiri muzima barebye muri ya camera basize basanga umukozi yakoreye umwana wabo iyicarubuzo, niko gutabaza polisi. Kuri ubu Tumuhirwe ari muri gereza akaba azongera kugaragara mu rukiko tariki ya 8 Ukuboza, 2014.
Ababyeyi bahagaritswe imitima n’umwana wakorewe iyicarubozo
Muri iyi week end hakomeje gukwirakwiza amashusho ku mbuga zitandukanye yerekana umukozi wo mu Bugande wakoreye umwana yareraga iyicarubozo. Bamwe mu babyeyi bavuga ko bitaboroheye kuyareba kuko batewe impagarara n’ukuntu basigira abana abakozi.


text:
Ubu bucuruzi mu Rwanda usanga ahenshi bukunze gukorerwa mu ngo z’abantu ku buryo nta n’upfa kumenya uko bukorwa.
Nubwo abantu bafata ubu bucuruzi nk’ubutatanga umusaruro, bamwe mu babukora bavuga ko badashobora kubureka bitewe n’amafaranga babukuramo.
Kimwe mu bituma bamwe mu bacuruza inuma bavuga ko badashobora kureka ubu bucuruzi, ni uko ngo hari igihe inuma imwe bayigurisha amafaranga agera ku bihumbi 10 bitewe n’ingano ndetse n’ibara ryayo.
Muneza Hussein utuye mu Murenge wa Rwezamenyo, woroye inuma 250, yemeza ko amaze imyaka igera ku icumi acuruza inuma ndetse ko adashobora kureka ubu bucuruzi.
Yagize ati “Ubwo se nareka gucuruza inuma zitansaba gusora koko nkajya mu buhe bucuruzi? Njye muri 2010 inuma imwe nayigurishaga amafaranga ibihumbi bitatu, ku buryo iy’ibara ry’umweru bampaga ibihumbi bitanu. Ariko ubu sinshobora kuyigurisha munsi y’ibihumbi 10.”
Akomeza avuga ko impamvu inuma ifite ibara ry’umweru ihenda, ngo biterwa n’uko abapfumu n’abaganga ba gakondo ari yo bakunda gukoresha iyo bari kuvura.
Yemeza ko ubucuruzi bw’inuma yabukuyemo ’inzu itunganya umusatsi’ umusatsi ndetse ko bwanamufashije kurangiza amashuri yisumbuye kuko amafaranga yabukuragamo ari yo yishyuraga ishuri.
Yussuf utuye mu Biryogo we yagize ati “ Nubwo hari abatabizi, inuma zitunze abantu benshi; none se mugira ngo abantu bazorera iki? Si uko bazigurisha bakazikuramo amafaranga!”
Yussuf woroye inuma 200, yemeza kubera ubu bworozi yabashije kwishyurira abana be amafaranga y’ishuri.
Yakomeje agaragaza ko kuri we impamvu abona inuma zihenze ugereranije n’uko ziba zingana, biterwa n’uko inyama yazo iryoha cyane kurusha n’inkoko.
Gusa nubwo ngo ubu bworozi bwabagejeje kuri byinshi, bemeza ko muri iki gihe abantu batakitabira kugura inuma nka mbere, bitewe n’uko ngo ibiciro byazo bisa n’ibyazamutse.
Uretse ubu buhamya butangwa n’abacuruzi b’inuma bo mu Mujyi wa Kigali, usanga no mu tundi turere tw’igihugu nka Rusizi, Rwamagana, Musanze na Rubavu hari abantu benshi batunzwe n’amafaranga bakura mu bucuruzi bw’inuma.
Inuma buri gihe itera amagi abiri, akavamo ingore n’ingabo, bikazabana ndetse n’iyo ingore iri mu gihe cyo kurarira amagi yayo, iyo igiye gushaka icyo kurya iy’ingabo ni yo isigara iyaraririye.


text:
Nathan, izina ry’umuntu w’umunyamahirwe
Nathan ni izina rihabwa umwana w’umuhungu rifite inkomoko mu Giheburayo ku izina Natan risobanura ‘gutanga’ cyangwa se ‘Impano iturutse ku Mana.
Izina Nathan rizwi cyane muri Bibiliya aho ariwe muhanuzi wabwiye umwami Dawudi ko Imana izamuhana nyuma yaho yari amaze gusambana n’umugore wa Uriya. Nathan yabwiye Dawudi ko umwana uzavuka azapfa.
Ku izina Nathan niho haturuka izina Nathaniel, Jonathan n’ayandi.
Bimwe biranga ba Nathan
Ni umuntu w’umunyamahirwe cyane, imikino y’amahirwe iramuhira ndetse n’ibyo agerageje gukora byose biramuhira.
Ntabwo akunda kuvuga , agira ibintu byo gushidikanya , arigenga, aca bugufi kandi akunda umurimo.
Nathan arangwa no kwirinda, ntabwo yishimira umuntu umubabaza akunda kugira indoto n’ibintu byinshi byo kugeraho kandi ntagira amagambo menshi.
Akunda kutigirira icyizere, gusa bitewe n’igihe ndetse no kwihangana abasha kugira iterambere.
Ni umuntu ukunda gushimirwa kugira ngo yiyumvemo ubushobozi gusa akunda kwiberaho mu mutuzo.
Iyo akiri umwana, aba ashaka guterwa akanyabugabo akumva ko yishimiye ubuzima.
Biba byiza iyo afashijwe kudakurira mu bunebwe ahubwo agatozwa gukora hakiri kare.
Akazi ko kwakira abantu aragashobora kubera ko ari umuntu uca bugufi.
Akunze kwiga ibijyanye na siyansi, ibidukikije, ubujyanama,uburezi n’ibindi yumva ko yishimiye gukora.
Mu rukundo Nathan akunda kwitabwaho nkuko nawe yita kubo akunda, gusa iyo ashaka uwo bazabana ahitamo agendeye no ku ndangagaciro z’uwo abona uzavamo umubyeyi mwiza.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Brittni Ruiz wamamaye mu mafilimi y’urukozasoni ku isi, aho yakinaga ku izina rya Jenna Presley nk’uko abyivugira mu buhamya bwe avuga uko yahuye na Yesu, mu gusoma imirongo yo muri Bibiliya yerekana iherezo ribi ry’abanyabyaha by’umwihariko abasambanyi.
Brittni Ruiz avuga ko yarezwe n’ababyeyi mu muco wa kiyuda, aho uburezi bwari bugoye atabasha kubona n’urukundo, bikaza kurangira abaye umuhakanyi w’iby’Imana, akabaho ubuzima avuga ko ari ubw’akavuyo, nk’uko bitangazwa n’urubuga rwa gikristo www.infochrétienne.com.
Brittni Ruiz avuga ko yatangiye kurarukira mu ngeso z’ubusambanyi afite imyaka 14 akabifatanya no kunywa ibiyobyabwenge akiri muto, byose akaba yarabikoreraga muri Mexique ( Megizike). Mu buhamya bwe avuga ko amaze kugira imyaka 18 mu mwaka w’2005, yari amaze kurangiza kwiga ibyerekeye itangazamakuru muri Leta ya Calfornia ari bwo satani yakomeje kumugira imbata y’ibyaha ari bwo yinjiye mu nzu zitunganya amafilimi y’urukozasoni, aho yakinnye amafilimi agera kuri 275.
Mu gihe yari mu rugendo yerekeza ahitwa Las Vegas gukina indi filimi, nibwo ubuzima bwe bwahindutse burundu nyuma yo guhura na Yesu mu ijambo ry’Imana, asomye imirongo yo mu gitabo cy’Ibyahishuwe, maze Umwuka wera amuhishurira iherezo ribi ry’abanyabyaha by’umwihariko abasambana.
Yasomye ahagira hati ‘’ Icyakora namuhaye uburyo bwo kwihana, ariko ntiyashaka kwihana ubusambanyi bwe. Dore nzamugusha ku buriri, mutezane amakuba menshi n’abasambane be nibatihana imirimo yabo mibi.’’ Ibyahishuwe 2:21-22
Akomeza avuga ko ari bwo yamenye neza ko ntaho ahuriye n’Imana, ariheba, ata umutwe asanga igihe cyose yitabaje ibiyobyabwenge ntacyo byamumariye kugeza n’aho atangira kwitabaza abavura indwara zo mu mutwe. Nyuma y’iyi ntambara ikomeye y’umutima, nibwo yafashe umwanzuro wo guca iyi migozi yose yari imuboshye mu mwaka w’2012. Icyo gihe yahise asiba urukuta twe rwa Twitter, ahindura nimero ya telefoni, ahindura ibintu byose cyane ibyo yari azwiho ku izina rya Jenna Presley.
Imana imaze kumubohora, Brittni yahise ajya gukora umuziki atangira kuririmba indirimbo za gikristo, ari nako abifatanya no kubwiririza ubutumwa bwiza ahantu hose, haba kuri televiziyo, n’ahandi hateranira abantu benshi.
Mu rugendo rwe rwo gukizwa Brittni yabifashijwemo n’umuryango w’ivugabutumwa uzwi ku izina rya XXXChurch wita cyane ku bantu babaswe n’amafilimi y’urukozasoni.
Amafilimi y’urukozasoni ni kimwe mu bintu byagize umubare munini w’abatuye isi imbata, cyane cyane aho ikoranabuhanga ryagukiye mu bice bitandukanye by’isi, abantu bagatunga amatelefoni agendanwa agezweho ayo bakunda kwita Smart phone.


text:
Avuga amateka y’urutare rwa Ndaba akoresheje iningiri
Ubuyobzo bw’Akarere ka Karongi buravuga ko bugiye guhagurukira abana birirwa ku rutare rwa Ndaba basabiriza abahasura bitwaje gusobanura amateka y’urwo rutare bukavuga ko abazanga kuhacika burundu ku neza bazafatwa bakajyanwa mu bigo by’inzererezi.
Urutare rwa Ndaba ni kimwe mu byiza nyaburanga bigize akarere ka Karongi, uru rutare rusurwa n’abantu batandukanye barimo n’abanyamahanga.
Bamwe mu bana bo muri ako gace bihimbiye umushinga wo kujya gusobanurira ba mukerarugendo amateka y’urwo rutare mu ndimi zitandukanye harimo n’icyongereza n’igifaransa ubundi abo basobanuriye bakabaha amafaranga.
Abo bana bamaze kubigira nk’ubucuruzi kuko babyukira ku muhanda bateregeje abasura uru rutare nta karimo bakorera ababyeyi, nta gukaraba ndetse na saa sita ngo ntibajya kurya iwabo barya mu mafaranga baba bakoreye bagacyurwa n’ijoro.
Mu kiganiro MAKURUKI yagiranye n’Umuyobozi w’Akarere ka Karongi wungirije Ushinzwe Iterambere ry’Ubukungu, madame Bagwire Esperance yavuze ko abo bana ari ikibazo kuko impamvu birirwa ku rutare rwa Ndaba atari ugusobanura amateka ahubwo baba bari gusabiriza bityo ngo bagiye kuhabirukana bafatanyije n’ababyeyi babo n’inzego z’ibanze.
Yagize ati: “icyo kibazo turakizi kandi koko bariya ntabwo baza hariya baje gusobanura amateka kuko nta n’uwabibashinze ahubwo baza ari mu buryo bwo gusabiriza, tukaba tugiye kubikangurira ababyeyi babo ndetse n’inzego z’ibanze bakahacika”
Bagwire Esperance kandi avuga ko atari ubwa mbere bagerageje kwirukana aba bana ku rutare rwa Ndaba ariko ngo ubu noneho bazashyiramo imbaraga zishoboka zose abazananirana bazajyanwa mu kigo cy’inzerezi.
Yagize: “tuzabigisha ku neza ariko ubwo ni babyanga tuzabajyana muri transit center (ikigo cy’inzererezi).
Akarere ka Karongi kavuga ko imbogamizi gahura ariko hari n’abana baturuka mu mirenge yo mu karere ka Rutsiro, bigatuma aba bana bakomeza kwiyongera.
Amateka y’urutare rwa Ndaba
Aba bana bavuga ko basobanura amateka y’uru rutare, bavuga ko Ndaba ari izina ry’umuntu ryitiriwe urwo rutare ubwo uwo mugabo yajyanaga n’abagenzi be guhakura ubuki bwabaga mu mwobo wari mu cyeragati cy’urwo rutare, maze mbere yo guhakura ubwo buki bamuzirika umugozi muremure mu nda baramumanura bawufashe ageze aho ubuki bwari buri atangira guhakura, ariko agahakura yirira, nyuma basanga yaburiye bwose yabumaze barekura umuzi yikubita hasi ahita apfa.
Iyi ni yo yabaye impamvu uru rutare rwiswe "Urutare rwa Ndaba."
Aba bana usanga baharika n’imodoka bagasabiriza abarimo bitwaje kubasobanurira amateka y’urutare rwa Ndaba


text:
Kubika inyandiko ni ingenze bigufasha kubona umusaruro mwinshi ushoboka. Wandika ibijyanye n’umusaruro w’amafi. Mu gihe ubitse inyandiko, uzashobora gukora ibi bikurikira:
- ugenzura inyungu n’ubukungu rusange bw’ubworozi bw’amafi.
- biguha amakuru yo gucungu neza bikagufasha gutegura ejo hazaza.
- bituma ushobora kubona inkunga iturutse mu bigo nshoramari.
- agaciro ko kubaka icyuzi
- kwandika ibyo wakoresheje byose nki ibibitse mu bubiko, ifumbire, ibiryo, imborera n’ishwagara.
- gusarura no kugurisha ukabyandika.
- ubara ibyabitswe ugendeye ibyanditswe n’ibyujujwe ku nyemeza bwishyu( amafaranga yakiwe/ayishyuwe/ayinjiye) n’ayishyuwe( amafaranga yakoreshejwe)
- ibyo wakoze byanditse bigaragaza ibyakozwe byose kubworozi bw’amafi, harimo uko wakoze akazi, ibyari mububiko mbere y’itangira ry’ubworozi no gusarura no kugurisha birambuye.


text:
Benshi mu bagore n’abakobwa bakunze kugaruka ku mpamvu abagabo batari bake ndetse hafi ya bose bakunda gukorakora ku mabere y’abagore cyane hakiyongeraho no kuba bakunda kuyonka nk’impinja mu gihe bari mu gikorwa cyo gutera akabariro
Idris Vich umwe mu bahanga mu bijyanye n’imikorere y’umubiri w’umuntu akaba akora muri kaminuza ya Florida muri Leta zunze ubumwe za Amerika, yagarutse ku kamaro umugabo akura mu konka amabere y’umugore cyangwa umukobwa.
Ubundi ngo iyo umwana arimo konka amabere ya nyina ngo hari imisemburo ikorwa yitwa Oxytocin ituma umugore areka ibindi byose akita kuri uwo mwana. Mbese akamukorakora, akamukinisha, akamusekera, n’ibindi bimwereka ko amwitayeho.
Aha rero ngo n’iyo umugabo akoze cyangwa akonka amabere y’umugore cyangwa umukobwa , na bwo iriya misemburo yitwa Oxytocin iriyongera cyane mu mubiri kandi igakanguka igakora cyane maze imbaraga intekerezo ze zose zigahita zijya mu kwita ku mugabo bari kumwe ndetse bikanongera ubushake bwo gukora imibonano mpuzabitsina.
Niyo mpamvu kenshi abagabo cyangwa abasore bakunda konka amabere kuko ngo ari cyo gice gishobora gutuma umugore ashaka imibonano mpuzabitsina ku buryo budasanzwe kandi akabereka ko abitayeho cyane.
Ngayo nguko ababikoraga batazi icyo bibafasha ndetse n’ababikorerwaga batazi icyo bibahinduraho ndakeka ko musobanukiwe n’ibyiza byo konka amabere haba ku gitsina gabo ndetse n’igitsina gore muri rusange.


text:
Ese ko wasobanukiwe byakunanije iki ku bigeraho?
Sinzakurebana igitsure kuko ndi umunyembabazi. Niko uwiteka avuga. Niko uwiteka avuga. Sinzakomeza kurakara iteka. Icyo nshaka kimwe ni uko wemera ibyaha byawe, ibyo wacumuye ku w’Iteka Imana yawe , wayobeje inzira ku mana zawe ku mana z’abanyamahanga munsi y’igiti cyose gitoshye kdi ntiwumviye nijwi ryanjy. Niko uwikeka avuga? (Yeremiya 3:12-14)
Umugambi w’Imana ku bantu ni umugambi w’ibyiringiro, w’ubutsinzi wo kunesha ndetse ni umugambi wo kwimura ubuzima bw’ikinyoma umuntu yagiye yinjizwamo na Satani maze Imana ikamwinjiza mu bwiza buhebuje, bwuzuye umunezero. Ni ubuzima Imana yicaye irategura kandi ntago ijya yisububiraho, ni nayo mpamvu yakoresheje imbaraga zayo kugirango isobanurire muntu ko adakwiye kwiheba ngo abure amahoro mu mutima we ahubwo ko byo se biriho mu muteguro wayo ( Yesaya 49:13-16);
N’ubwo ariko ukuri kw’ijambo ry’Imana ryamamaye rikamenyekana hari ikibazo kimwe gihangayikishije ijuru , dufite abantu benshi cyane ;
- Bamenye ako Imana yanga icyaha ariko babikora nkana banze kwihana
- Hari abandi bari barihannye none ubu bamaze kubivamo kubera ubukene, ubukire, n’ibindi
- Abandi banze kwita ku iherezo ryabo bumva ari ibisanzwe
- Hari benshi bakunze kuba munzu y’Imana, ariko ntibigeze bahinduka na gato bameze nk’abakorera abakoresha babiri, nyamara Bibiliya ivuga ngo Ntawacyeza abami babiri, kuko yakwanga umwe agakunda undi cyangwa yaguma kuri umwe agasuzugura und, ntimubasha gukorera Imana n’ubutunzi (Matayo 6:24).
- Benshi bagiye mu ntege nkeya ariko banga kwihana kubera icyubahiro basigaye bihishe mu mpano zo kubwiriza,gucuranga, kuririmba,n’ibindi ariko n’ubwo mushukwa n’impano mumenye ko Muri umunyu w’isi, Mbese umunyu nukayuka uzaryoshwa n’iki? Ntacyo uba ukimaze keretse kujugunywa hanze , abantu bakawukandangira : Matayo5-13.
- Inshingano wahawe kubera ubumenyi bakubonyeho ntago bikwiye kugushuka ngo utwikire ibyaha utabyihannye, Oyaaa Imyaka icyaha kimaze ntacyo igihinduraho
Niba warasogongeye ukamenya ko Yesu agira neza, ni mumwizere mwezwe ibyaha byanyu mu maraso ye, nicyo kigukwiye, ibindi ni ubusa naho ubundi ntakabuza utazihana amaherezo ni ukurimbuka nk’uko rya Jambo rivuga ngo ubwoko bwanjye burimbuwe buzira kutamenya ubwenge (hoseya 4:6)
Ernest Rutagungira


text:
Miliyoni 900FRW zahariwe kubungabunga imigezi yisuka muri Nyabarongo
Akarere ka Nyamagabe, ku bufatanye na FONERWA, katangiye umushinga wo kubungabunga imigezi yisuka muri Nyabarongo kugira ngo amazi yayo ahinduke urubogobogo.
Kuri uyu wa 30 Kamena 2016, ni ubwo uyu mushinga wo kubungabunga icyogogo cy’Umugezi wa Mwogo, Akarere ka Nyamagabe gaterwamo inkunga n’Ikigega cy’Igihugu cyo Kubungabunga Ibidukikije, FONERWA, watangijwe ku mugaragaro.
Umuyobozi w’Akarere ka Nyamagabe ushinzwe Ubukungu, Jean Lambert Kabayiza, yavuzw ko mu rwego rwo kubungabunga ibidukikije no kubungabunga Umugezi wa Nyabarongo, basanze igisubizo ari ukubanza kubungabunga imigezi yisukamo.
Yagize ati “Turimo gushakira igisubizo indi migezi yose yiroha muri Nyabarongo, kugira ngo amazi yayo abe urubogobogo, … nkatwe hano muri Nyamagabe ni twe dufite imigezi myinshi yiroha muri Nyabarongo! Turi mu ba mbere rero bagenewe ino nkunga kugira ngo tubungabunge iyo migezi.”
Yakomeje avuga ko bishimira ko abaturage bumvise uwo mushinga, kuko bafite uruhare runini kugira ngo ugere ku ntego zawo, birinda ko imigano n’urubingo biteganywa guterwa bitakononwa n’amatungo.
Jean Pierre Migabo, umwe mu bahawe akazi muri uwo mushinga, avuga ko kuba abaturage ku bihumbi bibiri barawuhawemo akazi bitanga icyizere ko ibyo bikorwa bizitabwaho ntibyangirike.
Yagize ati “Iki gikorwa turacyumva neza kuko ni twe gikorerwa, biri gukorerwa mu mirima yacu ahari gucibwa amaterasi n’imirwanyasuri, abari bafite ibibazo byo kubona ubwisungane mu kwivuza, ibikoresho by’abana n’ibindi bibazo twumva uyu mushinga uzabikemura.”
Uyu mushinga uzafasha kandi cyane cyane inganda zitunganya amashanyarazi, kuko zizabasha kubona amazi menshi bitewe n’uko amazi mabi ubundi yangizaga amamashini bikabera imbogamizi kubabyaza amazi umuriro w’amashanyarazi.


text:
Akarere ka Nyanza kahaswe ibibazo ku ruhare rwako mu mushinga w’uruganda rw’ikigage
Kuba Akarere ka Nyanza karemeye kugura imigabane 100 ifite agaciro ka miliyoni 100 ariko kagatanga miliyoni 30 gusa mu mushinga wo kubaka uruganda rwenga ikigage, ni kimwe mu byo katumirijwe gusobanurira Komisiyo y’Abadepite ishinzwe kugenzura imikoreshereze y’imari n’umutungo bya Leta (PAC).
Nyuma y’ibiganiro mpaka hagati ya Minisiteri y’Ubutegetsi bw’Igihugu (MINALOC) na Minisiteri y’Imari n’Igenamigambi, uturere twemerewe gushora imari, tugura imigabane muri sosiyete runaka, ariko mu gihe kabishatse kakayisubiza ku isoko nk’uko byasobanuwe na Murenzi Abdallah wahoze ari Umuyobozi w’Akarere ka Nyanza.
Kuri icyo cyemezo, ni ho ako Karere kavanye uburenganzira bwo kugura imigabane 100 muri sosiyete SPIC, yari ihuriwemo n’uturere tw’Intara y’Amajyepfo igamije kubaka uruganda rwari kwenga ikigage.
Ubwo Umugenzuzi Mukuru w’Imari ya Leta yagenzuraga ako karere, yasanze kamaze kwishyura miliyoni 30 gusa muri izo ijana kemeye, ariko abajije inyandiko mvugo y’imbanzirizamushinga, ntibayimuha, bishyirwa muri raporo, maze ako karere gatumizwa na PAC ngo kabisobanure.
Umunyamabanga Nshingwabikorwa w’Akarere ka Nyanza w’agateganyo, Nkurunziza Enock, yasobanuye ko icyo kibazo cyatewe no kuba hari imishinga ikorerwa ku rwego rubakuriiye ariko ntibahabwe inyandko zibigaragaza.
Ati "Mu by’ukuri ni ikibazo cyari cyabayeho, kuko ibintu bikorerwa ku rwego rw’intara ntitugezweho izo nyandiko ku rwego rw’akarere ariko nyuma yo kubona ko ari ikibazo, twarakurikiranye kugira ngo tugire izo nyandiko natwe nk’abanyamuryango.”
Gusa ngo amafaranga agaragara ko yatanzwe muri uyu mushinga atagaragarizwa inyandiko y’imbanzirizamushinga, si umwihariko w’Akarere ka Nyanza kuko icyo kibazo gihuriweho n’uturere tw’Intara y’Amajyepfo, ari na cyo cyatumye Depite Nkusi agira amatsiko yo kumenya icyo ayo mafaranga yakusanyirijwe.
Kuba byarakozwe mu 2008 ubwo Akarere ka Nyanza kayoborwaga na Murenzi Abdallah, ni cyo cyatumye ari we uhabwa umwanya ngo abisobanure, maze agira ati “Ubundi uburyo umushinga wa SPIC watangiye, byari uburyo bwo guteza imbere ishoramari ku rwego rw’Intara, noneho uturere tuba abanyamigabane. Nk’Akarere ka Nyanza twemeye imigabane 100 ingana na miliyoni 100. Icyo gihe hari hari umushinga wo gukora ikigage mu Ntara y’Amajyepfo.”
Ibyo ngo byari mu rwego rwo kongerera agaciro umusaruro w’amasaka ahingwa na bake mu Ntara y’Amajyepfo dore ko atari no mu bihingwa byatoranyijwe guhingwa mu Karere ka Nyanza.
Murenzi yabwiye Abadepite ko icyo cyemezo cyo kwenga ikigage gikoze neza cyafashwe mu rwego rwo kurinda abaturage kujya banywa inzoga zitemewe nk’ibikwangari, Nyirantare n’ibindi kuko byangiza ubuzima bwabo bikanagira uruhare mu guhungabanya umutekano mu ngo.
Icyakora ngo inyigo yarakozwe, hakorwa ingendo shuri, ariko uburyo uwo mushinga wagiye ukererwa, byatumye utakaza agaciro ku rwego rw’Intara, uza kwegurirwa akarere ka Gisagara, ndetse ngo n’uruganda rwamaze kubakwa, hasigara hatekerezwa ikindi ayo mafaranga yakusanyijwe yakoreshwa.
Ubwo Akarere ka Gisagara kitabaga PAC ku wa 27 Nzeri, kari kayimurikiye umushinga wo kwenga urwagwa mu rwego rwo kongerera agaciro ibitoki, icyo kikaba cyateye abadepite urujijo, kuko ntaho bumvise havugwa umushinga w’ikigage.
Murenzi yakomeje avuga ko watangiye ari uw’ikigage, nyuma hazamo no kwenga urwagwa, bityo urwo ruganda rukaba rushobora kujya rubikora byombi.
Mu bindi Akarere ka Nyanza kagaragarijwe muri raporo y’umugenzuzi mukuru w’imari ya Leta y’umwaka wa 2014-2015, harimo kuzuza nabi ibitabo by’ibaruramari, aho hasobanuwe ko byaturukaga ku buryo bw’ikoranabuhanga byakorwagamo, icyakora ngo byagaragaye mu mwaka w’ingengo y’imari washize, ariko muri uyu ho ngo byarakosotse.
Ibi bibazo byaturutse mu bitabo by’icungamari, byatumye ako karere kagira ikinyuranyo cy’amafaranga y’u Rwanda asaga miliyoni ebyiri, cyari hagati y’ayo cyasoje umwaka w’ingengo y’imari muri Kamena 2014 gifite n’ayo katangiranye umwaka wakurikiyeho.
Ako karere ngo kinjije imisoro y’amafaranga asanga miliyoni 100 ariko hatagaragara aho yaturutse, ibi ngo bikaba byaratewe n’uko uwari ufite isoko ryo gusoresha atagaragaje agatabo byari bikubiyemo, ariko nyuma ngo yaje gushakishwa arabyerekana.
Ako karere kanafite ibibazo bishingiye ku masezerano kagiranye na ba rwiyemezamirimo, arimo ayo gushyira amatara ku mihanda, kubaka isoko ry’akarere, kugeza amazi meza ku baturage n’ibindi, aho ibyo bikorwa byadindiye bikabije, gusa ngo bimwe muri byo imirimo yabyo imaze kurangira ku kigero cya 90%, ukuyemo isoko ry’akarere riri ku kigero cyo hasi bitewe n’uko rwiyemezamirimo wari waritsindiye yaritaye ritarangiye.
Akarere ka Nyanza ubwo kaherukaga kugenzurwa, inama kagiriwe kazikurikije ku kigero cya 63%, kakaba kandi karanaje ku mwanya wa karindwi n’amanota 76.7% mu kwesa imihigo y’umwaka wa 2015-2016.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
stop that game please
Ntukagaye ijambo ry’urushishi utarebye imisaya riturutse mo Ni uko yareshyaga mu mutwe
Uwo mukobwa ashatse yarekeraho kwibuza isoko kuko uwo muco WO kwiyandarika ntukwiye umwari w’u Rwanda
iyo jarousy mwamugiriye ,ahubwo courage str
iyo jarousy mwamugiriye ,ahubwo courage str
uwo mwari w I Rwanda ko akaze ra, gs ntago biriya bimuhesheje agaciro pe, sist tekereza neza , wisubireho
mumureke sha, ntakabura imvano.nonese abayagiye gukora biriya adafite impamvu ibimuteye?
Uyu so Umuco aratinyuka agafata ibikoresho nkibi akabikoresha ibiteye isoni bene aka kageni atazongera peeee
Uyu mukobwa ko ari mubi yatuje ra
mwaretse chr wanjyewe ko nacyo yaberetse
what’s that ,is she rwandan girl or not? nonese ko abakobwa
Yewe yew ni hatari man!gusa" one man’s meat is another man’ poison" buriiya nibyo arimo kumva bimushimishije muri iki gihe!!
Yewe yew ni hatari man!gusa" one man’s meat is another man’ poison" buriiya nibyo arimo kumva bimushimishije muri iki gihe!!
Apuu ngize ngo nundi naho niyo nyatsi y’amandazi, niyo yampa 50 000 000 Rwf sinamugira umugore, najya munyuza he keretse kugenda mwambitse casque
bihorere sha. Komereza aho ureke abo bafite ingengasi.
rekareka uyu si umubwa wumunyarwanda kazi ubwiza aratase umva suri namwiza rwose apuuuuuuuuuuuuuuu
Ninkunguzi
asky.kuntu ari mubi
iyo aba mwiza ntawari kumukira


text:
Amarasta manini y’inyabutatu ari mu bwoko bw’ibisuko bitajya biva kuri mode kuko asa neza kandi akaba agira uburyo bwinshi butandukanye bwo kuyafungamo.
Ushobora kuyafungamo shinyo cyangwa se ukayarekura bitewe nuko ubishaka gusa byose biba bisa neza.
Ikindi cyiza cy’izi nweri nuko zisukwa mu gihe gito kuko ziba ari nini bigasaba ko bafata umusatsi mwinshi ugasanga utarambiwe cyane ngo bagusuke iminsi irenze umwe nkuko bijya bigenda ku marasta mato.
Amarasta manini
Amarasta manini y’inyabutatu ari mu bwoko bw’ibisuko bitajya biva kuri mode kuko asa neza kandi akaba agira uburyo bwinshi butandukanye bwo kuyafungamo.


text:
Mariko Polo
Ubwo Mariko Polo (1254 – 8 Mutarama 1324) yari agarutse mu mugi yari atuyemo wa Venice (soma Venise) nyuma y’imyaka myinshi yari amaze mu Burasirazuba, incuti ze zatekereje ko ingendo ze ndende zatumye aba umusazi. Yababwiye ibitekerezo batashoboye kwizera.
Mariko yari yanyuze mu mugi wuzuyemo ifeza n’izahabu. Yari yarabonye amabuye y’umukara ashya, nyamara nta muntu n’umwe wari warigeze yumva iby’amahindure yaka mu birunga. Yari yarabonye umwenda udashya n’ubwo wawujugunya mu muriro, nyamara nta muntu n’umwe wari warigeze yumva ibya bene iyo myenda bita abestos. Yavuze ibyerekeye ibiyoka binini bifite uburebure bwa metero icumi bifite inzasaya nini cyane ku buryo zishobora kumira umuntu, amatunda afite ubunini bungana n’umutwe w’umuntu kandi akagira imbere hererana nk’amata, n’ibintu bitemba biva mu butaka bishobora gutuma amatara yaka. Nyamara nta muntu n’umwe wari warigeze abona ingona zo mu ruzi, amatunda y’ibiti bya koko (noix de coco), cyangwa peteroli. Baramusetse ubwo bumvaga ibyo bitekerezo. Hashize iminsi myinshi ubwo Mariko yari aryamye agiye gupfa, umwe mu ncuti ze utaravugaga rumwe na we wari hafi y’aho yari aryamye yamubwiye kwivuguruza akabwira abari aho ko ibitekerezo yababwiye byose byari ibinyoma.


text:
Ifunguro rya mu gitondo rigirira akamaro umubiri w’umuntu kuko rimufasha kubona imbaraga zo gukora akamererwa neza, n’ibindi. Ariko ngo biba byiza kurushaho iyo urifashe wabanje gukora siporo cyangwa indi myitozo ngororangingo.
Amakuru yashyizwe ahagaragara n’urubuga rwa interineti rwa www.regimesmaigrir.com aravuga ko ari y gukora siporo mu gitondo, kuko bituma ibinurire biyaga , cyane cyane ibyo mu biribwa umuntu aba yafashe mu ijoro riba rikeye, binanongera ubushake bwo kurya (appetit)
Ubushakashatsi bwakozwe n’abanyeshuri bo muri kaminuza ya Nortumbria yo mu Bwongereza, bugaragaza ko abantu bihutira gufungura mu gitondo, ariko bakiyibagiza ko baba bagomba kubanza kuyaza ibinure baba bararanye mu mubiri, kandi ahanini baba babyongera kuko muri ayo masaha atangira umunsi bafata ibiribwa cyangwa ibinyobwa by’ibinyamavuta, nk’amata, umureti n’ibindi.
Gukora imyitozo ngororanginngo mbere yo gufungura mu gitondo kandi, byongera imbaraga z’umubiri, gukora neza k’ubwonko ndetse n’amaraso agatembera neza, kandi bituma umuntu atagubwa nabi mu nda, ngo aze kubura ubushake bwo kuza kongera kujya ku meza mu bihe byagenwe, nko ku manywa na ninjoro.
Mu rwego rwo gushyira mu bikorwa iyo nama y’abashakashatsi, ni byiza ko umuntu amenya amasaha ye y’akazi akaba yazinduka mbere yo koga agafata umwanya wo gukora siporo, nyuma agafungura, kuko binafasha mu kwirinda umubyibuho ukabije.
Imyororokere
Akamaro ko gukora siporo mbere y’ifunguro rya mu gitondo
Ifunguro rya mu gitondo rigirira akamaro umubiri w’umuntu kuko rimufasha kubona imbaraga zo gukora akamererwa neza, n’ibindi. Ariko ngo biba byiza kurushaho iyo urifashe wabanje gukora siporo cyangwa indi myitozo ngororangingo.


text:
Reba Video
Igitsina
UMWANA MU MURYANGO
UMWANA MU MURYANGO
par Bangambiki
Umuryango twawugereranya nk'igiti. Umwana rero mu muryango twamugereranya n'urubuto. Imbuto nziza zera ku biti byiza. Abana beza bakavuka mu miryango myiza. Igiti giteye ahantu habi, kitafumbiwe, ngo giterwe imiti, ntikigire amazi ahagije, kigira imbuto mbi cyangwa zaboze cyangwa zidafite akamaro. No ku bana mu muryango ni uko. Nta kuntu urugo rw'amahane,rw'amatiku, rw'abasinzi rushobora kubyirura abana beza. Ngira ngo twese tuzi uko abana b'ibinyendaro bakunze kwitwara, abana bakuze ari bonyine kuko se na nyina batandukanye bakiri bato n'ibindi. Niba wifuza kugira abana bazaguhesha ishema ubaka umuryango uzaguhesha ishema.
Kurera umwana
1.Ntugatinye guhana umwana.
Umwana si uguterera iyo. Igiti kigororwa kikiri gito. Aha ababyeyi benshi babyumva nabi, bakumva ko guhana ari ugukubitira kwica. Hari ababyeyi bahanana umujinya utabaho. Akenshi bumujinya mwinshi uterwa n'umubyeyi kumva ari umunyantege nke k'umugabo we cyangwa umugore we noneho agashaka kumarira umujinya mu mwana.Hari abana nzi bakubiswe baravunwa, abandi bagendana inkovu. Hari abazirika abana ku nkingi bakabakorera ibya mfura mbi, hari abarazwa hanze cyangwa bakimwa amafunguro iminsi. Guhana si uko. Guhana ni urukundo. Uhana umwana kuko umukunda. Akanyafu karinganiye, urushyi ku itama biherekejwe no gusobanura impamvu umwana ahanwe birahagije. Guhana umwana ukarenza urugero bituma umwana yibagirwa amakosa ye agasigara yibuka uburyo uwamuhannye ari umugome. Umwana wahanwe birenze urugero arahahamuka kandi ntazabyibagirwe mu buzima bwe. "Ndibuka data kera nkiri umwana yatashye yasinze antera umugeri nk'uwutera umupira ngenda nibarangura ngwa nk'iriya mu rutoki. N'uyu munsi sindabyibagirwa kandi mfite imyaka 36. Hari byinshi byiza yankoreye ariko icyo kibi sindakibagirwa."Umugabo umwe ni ko yabwiye blog Igituba
2.Ntukabeshye umwana.
Ababyeyi benshi babeshya abana. Hari ubwo umubyeyi abwira umwana ati"Dore ngiye kuba nirambarariye ku buriri ni hagira uza anshaka umubwire ko ntahari" hagira ukomanga umwana ati "bambwiye ko badahari." Ubundi umwana akakubaza aho abana baturuka uti "ni mu mukondo!" Yakora ku kaboro ke uti"sigaho wakigoryi we." Ibi byose bituma umwana afata umuco w'ikinyoma hakiri kare maze nawe akiga kukubeshya. Yakubita murumuna we wamubaza ati "Arambeshyera" kandi azi neza ibyo yakoze.
3.Igisha abana gukunda imyuga.
Bucya bwitwa ejo. Uyu munsi ushobora kuba ushoboye gutunga urugo rwawe ariko ntawe umenya aho bwira ageze. Igisha umwana wawe uturimo akiri muto kugira ngo umunsi yageze mu bikomeye udahari azirwaneho. Hari abakobwa b'inkumi baba mu miryango myiza batazi guteka kuko bafite ababoyi. Ni iyihe garanti se bafite ko umugabo wabo azagira umuboyi?
4.Menya ibyo umwana wawe abamo.
Kurikirana uko yiga. Menya niba akora imyitozo bamuhaye. Musobanurire ibyo atumva niba ubishoboye niba utabishoboye ushake ubishboye. Menya imikino akina n'abo bayikinana. menya abo akunda gukina na bo ni uko yitwara. Bizagufasha kumenya ibigenda n'ibitagenda neza hakiri kare.
5.Umutekano w'abana.
Abana bakunze guhura n'impanuka nyinshi mu rugo bitewe n'uburangare bw'ababyeyi. Hari umwana nzi wakuyemo undi ijisho n'umushyo! Shyira kure y'abana imiti n'ibindi bishobora kubagirira nabi babikozeho. Shyira kure ibinini,imishyo n'imihoro,ibibiriti,ntugacanire imbabura mu nzu ngo ukingeho cyangwa ngo wibagirwe kuyizimya, ntugacanire agatara hafi y'amarido,n'ibindi.
par Bangambiki
Umuryango twawugereranya nk'igiti. Umwana rero mu muryango twamugereranya n'urubuto. Imbuto nziza zera ku biti byiza. Abana beza bakavuka mu miryango myiza. Igiti giteye ahantu habi, kitafumbiwe, ngo giterwe imiti, ntikigire amazi ahagije, kigira imbuto mbi cyangwa zaboze cyangwa zidafite akamaro. No ku bana mu muryango ni uko. Nta kuntu urugo rw'amahane,rw'amatiku, rw'abasinzi rushobora kubyirura abana beza. Ngira ngo twese tuzi uko abana b'ibinyendaro bakunze kwitwara, abana bakuze ari bonyine kuko se na nyina batandukanye bakiri bato n'ibindi. Niba wifuza kugira abana bazaguhesha ishema ubaka umuryango uzaguhesha ishema.
Kurera umwana
1.Ntugatinye guhana umwana.
Umwana si uguterera iyo. Igiti kigororwa kikiri gito. Aha ababyeyi benshi babyumva nabi, bakumva ko guhana ari ugukubitira kwica. Hari ababyeyi bahanana umujinya utabaho. Akenshi bumujinya mwinshi uterwa n'umubyeyi kumva ari umunyantege nke k'umugabo we cyangwa umugore we noneho agashaka kumarira umujinya mu mwana.Hari abana nzi bakubiswe baravunwa, abandi bagendana inkovu. Hari abazirika abana ku nkingi bakabakorera ibya mfura mbi, hari abarazwa hanze cyangwa bakimwa amafunguro iminsi. Guhana si uko. Guhana ni urukundo. Uhana umwana kuko umukunda. Akanyafu karinganiye, urushyi ku itama biherekejwe no gusobanura impamvu umwana ahanwe birahagije. Guhana umwana ukarenza urugero bituma umwana yibagirwa amakosa ye agasigara yibuka uburyo uwamuhannye ari umugome. Umwana wahanwe birenze urugero arahahamuka kandi ntazabyibagirwe mu buzima bwe. "Ndibuka data kera nkiri umwana yatashye yasinze antera umugeri nk'uwutera umupira ngenda nibarangura ngwa nk'iriya mu rutoki. N'uyu munsi sindabyibagirwa kandi mfite imyaka 36. Hari byinshi byiza yankoreye ariko icyo kibi sindakibagirwa."Umugabo umwe ni ko yabwiye blog Igituba
2.Ntukabeshye umwana.
Ababyeyi benshi babeshya abana. Hari ubwo umubyeyi abwira umwana ati"Dore ngiye kuba nirambarariye ku buriri ni hagira uza anshaka umubwire ko ntahari" hagira ukomanga umwana ati "bambwiye ko badahari." Ubundi umwana akakubaza aho abana baturuka uti "ni mu mukondo!" Yakora ku kaboro ke uti"sigaho wakigoryi we." Ibi byose bituma umwana afata umuco w'ikinyoma hakiri kare maze nawe akiga kukubeshya. Yakubita murumuna we wamubaza ati "Arambeshyera" kandi azi neza ibyo yakoze.
3.Igisha abana gukunda imyuga.
Bucya bwitwa ejo. Uyu munsi ushobora kuba ushoboye gutunga urugo rwawe ariko ntawe umenya aho bwira ageze. Igisha umwana wawe uturimo akiri muto kugira ngo umunsi yageze mu bikomeye udahari azirwaneho. Hari abakobwa b'inkumi baba mu miryango myiza batazi guteka kuko bafite ababoyi. Ni iyihe garanti se bafite ko umugabo wabo azagira umuboyi?
4.Menya ibyo umwana wawe abamo.
Kurikirana uko yiga. Menya niba akora imyitozo bamuhaye. Musobanurire ibyo atumva niba ubishoboye niba utabishoboye ushake ubishboye. Menya imikino akina n'abo bayikinana. menya abo akunda gukina na bo ni uko yitwara. Bizagufasha kumenya ibigenda n'ibitagenda neza hakiri kare.
5.Umutekano w'abana.
Abana bakunze guhura n'impanuka nyinshi mu rugo bitewe n'uburangare bw'ababyeyi. Hari umwana nzi wakuyemo undi ijisho n'umushyo! Shyira kure y'abana imiti n'ibindi bishobora kubagirira nabi babikozeho. Shyira kure ibinini,imishyo n'imihoro,ibibiriti,ntugacanire imbabura mu nzu ngo ukingeho cyangwa ngo wibagirwe kuyizimya, ntugacanire agatara hafi y'amarido,n'ibindi.
at 1:40 AM
Labels: kubaka urugo, umuryango, umwana
Subscribe to: Post Comments (Atom)


text:
UMWAMBARO W’ABAKOBWA
par Latoute
Iyi nkuru ni iya Latoute, umwanditsi n'umushakashatsi kuri blog Igituba. Iyi nyandiko ya Latoute irashimishije cyane kandi irushijeho gusobanura neza ibyo gukuna kuko yanditswe n'umugore uvuga ibyo azi, yakoze kandi abamo mu buzima bwa buri munsi. Latoute yatubereye umugisha kuri blog Igituba. Ntagira isoni zo gusobanurira abandi bagore uburyo bwo gushimishwa n'igitsina ndetse n'imibereyeho yabo muri rusange. Ushobora kumwandikira kuri latoute@igituba.org
Ikintu cyose kirimbishijwe kigaragara neza ko gifite ubwiza, niyo mpamvu umukobwa agomba gutegura ejo hazaza. Ibyo bigaragarira mu isuku iranga aho aba, uko ari, n’uko ateye.
Isuku mu rugo: Ni ngombwa ko tugira amagara mazima niba dushaka ubuzima burambye: ibyo ni ihame. Ingo nyinshi zisenyuka kubera ko n’umugore aba yagaragaje intege nke mu kugira isuku. Iyo byatangiye gucumbagira hirya iyo mu cyumba, akenshi umugore acika intege n’ibyo yakoraga ugasanga atangiye kubiha agaciro gacye cyangwa se ka ntako. Ibijyanye n’iki gice bidatinzweho, umukobwa cyangwa umugore azi inshingano ze kugira ngo urugo rwe rugere ahashimisha buri wese kuburyo bw’intangarugero.
Isuku ku mubiri: umubiri w’umuntu ukenera isuku ya ngombwa kugirango biwufashe byaba kuwambika, gukaraba, kwiyuhagira, n’ibindi. Mu gihe cyo gukaraba ni ngombwa kwita no gutinda cyane ahashobora kubangamira abandi mu gihe hatasukuwe neza: amenyo, mu maha, igitsina….
Isuku y’igitsina: iyi suku irakenewe kuko ni intangiriro yo kugira umunezero mu gihe cy’imibonano mpuzabitsina, ntacyo byaba bimaze urya neza, ukaryama aheza, ukambara ukaberwa ariko watambuka ukagira ngo haboreye imbeba! Hari amasabune yifashishwa ushobora no kubaza farmacien, atangiza mu gitsina, mu gihe ukaraba rero ni ngombwa kuhatinda ukahasukura kugirango wikorere isuku kandi witegure na we ubwawe mu kwakira imibonano mpuzabitsina (ku bashakanye), kuko umurimo uhakorerwa ni ingenzi mu kubaka ingo zigakomera, ntabwo ugomba gupfobywa cyangwa ngo usuzugurwe !
Gukuna: Ni umuhango wa gikobwa ugamije kumutegura kuba umugore ubereye umugabo, hari n’ababishyira mu rwenya ngo :”nyiranaka yaryoshya inzoga”, utangira umukobwa ari umwangavu w’imyaka 13-18 kuko umubiri uba utarakomera atarajya mu mihango ya gikobwa. Ariko! Uko amajyambere yihutana n’imirire myiza usanga hari abana bajya mu mihango bafite imyaka 9-10, byaba byiza ba nyina wabo na ba nyirasenge, bakuru babo ndetse na (ba nyina); mvuze ndetse naba nyina kuko imiryango myinshi usanga ba nyina b’abakobwa batinya kubibaganiriza , bagahitamo kubateza abo bavuzwe hejuru, ubwo uwo bishobokeye nyine na nyina yabimuganiriza!
Mu gihe cyo ha mbere uwo muhango wakundaga kubera mu gasozi nko mu gashyamba abakobwa bitwaje kujya guca imyeyo” nkeka ko ari naho havuye iyo mvugo”, ko uwakunnye byitwa ko yaciye imyeyo, bakitwaza kujya guca ubwatsi, gutashya inkwi, kujya mu rubohero, n’ibindi….
Amajyambere arihuta cyane ku buryo bitakiri ngombwa kwikora muri équipe ngo mugiye guca imyeyo; na cyane ko hateye iya ruzungu, ngo ugiye gutashya, kandi mukoresha cuisinnière, upfa kuba ufite ibikunisho byawe, wanabikorera mu rugo mu cyumba uraramo cyangwa n’ahandi uba warateguriye icyo gikorwa.
Ni umuhango ugomba kubahwa ukanubahirizwa; si byiza ko buri wese amenya icyo uhugiyeho, icya ngombwa ni uko uba witegurira ibyishimo n’umunezero birambye.
Ibikunisho:
- intobo z’ibitoborwa
- amavuta y’inka (niyo yaba adakuze)
- akatsi bita gutwi kumwe
- agati bita umukonora (utubabi twako),…..
Uko bikoreshwa: ufata intobo z’ibitoborwa ukazotsa (uzivumbika mu gicaniro), zamara gushya ugakuramo ubuhwa bwazo ukavanga n’amavuta y’inka mu kantu gafite isuku (niyo wakwifashisha icupa ryashizemo amavuta ya gikotori)
Ushobora no gukoresha kimwe muri biriya byatsi bivanze n’amavuta y’inka!
Mu gihe ibyo byatsi cyangwa ibimera bitabashije kuboneka ukoresha amavuta y’inka akuze ukayakoresha mu gitondo kare na nimugoroba abandi bashyizweyo! Ni ngombwa gukorera icyo gice isuku kugirango hatagira indi mpumuro yumvikana mu gihe hari uwo utambutseho!
Uko bakuna: wicaza ikibuno hasi, ugashinga ibirenge ku buryo amavi ashobora kugera ku ntugu zombi, ukanyuza amaboko munsi y’ibibero ufite rwa ruvange rw’ibyo ukunisha cyangwa se amavuta y’inka akuze (iyo ari intangiriro), ukuboko kumwe gukurura umushino biteganye kaba kakiri gato kakagenda gakura uko uhataho ukuna, ukururira rimwe ujyana hasi, mu ntangiriro birababaza ndetse rimwe na rimwe ukumva wabireka, ari nayo mpamvu abakobwa bakunira hamwe barenze umwe kugirango batizanye umurindi. Iyo umaze kugira umushino ufatika, Ugeraho ugakuna utazura umushino mu bugari bwawo kugirango biwuhe forme yo kuba mugari, kugeza ugwije” imyugariro”.
Mu gihe bakuna ari benshi buri wese aba afite ibikunisho bye, cyaraziraga guha undi ku bikunisho wizaniye ngo aba agutwaye imishino ndetse akagutanga no kugwiza bikakuzinga. Cyokora ariko mwashoboraga gufashanya babiri babiri umwe agakuna mugenzi we ku mpungenge zo gutinya kwibabaza!
Igipimo cy’umushino
Iyo ukurura ucunganwa no kutarenza urugingo rwa kabiri rwa musumbazose cm 6-7, hari n’abanezezwa no gukuna akarurenza ariko byitwa “gukuna ibiziriko” cyangwa se “imijabamabyi”, ndetse ngo uwakunnye ibiziriko agira umushyukwe cyane ndetse akifuza vuba igitsina mu gihe ari mu minsi y’uburumbuke, gusa hakabaho kwifata kugirango atiyangiriza ubukobwa bwe.
Uwagwije rero ntaba agihangayikishijwe n’ibikoresho, amavuta y’inka gusa arahagije cyane cyane avuye mu mihango kuko umubiri uba waregeranye, akora ibyo bita “kunanura”. Umukobwa cyangwa umugore wakunnye bimutera ishema n’isheja agahora iteka yiteguye kunezeza umugabo mu gihe cy’imibonano mpuzabitsina.
Bidasobanuye ko utarakunnye bamusenda, bafatanya kurwubaka kandi ntibibabuza kunezererwa icyo gikorwa, akarusho gusa ni uko umugore wakunnye areta vuba kandi akihuta mu kunyara no mu gusohora, bigatuma ndetse bigafasha umugabo we akumva ko atarimo kuruhira ubusa, biramunezeza cyane iyo baharuranye ikivi batangiranye!
Ingaruka zo kudakuna: Aho umukobwa abimenyeye ko hari igikorwa cyamwihishe cyangwa atamenye, bimutera ipfunwe ndetse bikamubabaza cyane, akumva ahari wenda ntacyo bimaze gushaka niba atarakunnye, kuko abandi akenshi bamuca intege bamubwira ko bazamusenda, ngo bazamukubita intosho ishyushye mu maguru, ngo nyirabukwe azarahiramo ivu, n’ibindi by’urucantege, ariko binagaragara ko cyera byakorwaga. Ahora asuherewe rimwe uwo mutwaro akawugereka kuri nyina cyangwa bakuru be bakabaye barabimuganirije, yaba ntabo afite akibaza ati nibe n’abafite ababibakorera (yumvikanisha ko kubura nyina yahombye byinshi; kandi koko), atangira kugerageza bitagishobotse (ngo nyiranaka yibutse ikuna mu irongorwa); nuko aba abikoze mu gihe kitari icyabyo:yakabaye yaragwije ananura,….
Inkurikizi
Umukobwa utarakunnye iyo ashatse umugabo wabimenyeho akanabiganirizwa agasanga umufasha we atagira ashwi, urukundo, ubwuzu n’urugwiro yari amufitiye bitangira kugabanuka, rimwe na rimwe akabimucyurira, icyo gihe bisaba kwihangana no kubiganiraho kugirango yumve ko “urugo rutubakwa n’imishino, uretse ko ngo na none urwayirozwe, umwana warwo avukana itanu”.
Bihumira ku mirari iyo umugabo asanze umugore we atanyara, hari abihangana ntibinamenyekane ariko hari n’undi wumva ko atashatse: twibuke ibituma ingo nyinshi zishobora gusenyuka ko n’ibi birimo, nyamara na none ibyo si intandaro yo gutana kuko muba mwarasezeranye kubana akaramata;
uko wakwifata mu gihe uwo washimye usanze atanyara
Mwihanganishe wowe mugabo umukorere ibindi bituma munezerwa niba ibyo kunyarirwa mutabikozwa, wimugaya, kuko siwe wabyiteye! Bimwubahire yumve na we akunzwe kandi yizihiye urugo muri rusange, n’umugabo we by’umwihariko.
Azakubera nyina w’abana mutarutwa wizihiye urugo mufatanyije gucunga!!!!
Azagukunda agukundwakaze, akubahire icyo wamwubahiye,
Azagutura ibihozo uhore umushaka, aho uri umwenyure uti ngwino simbi ryandutiye bose!!!
Akitonderwa: Iyi nyandiko yatinze kugera k’urubuga rw’ubwisanzuriro igituba.org), bidatewe no kurangara cyangwa no kuyitinza ku bushake ahubwo bitewe no kuyifatanya n’akandi kazi mba nshinzwe mu mibereho ya buri munsi, uko umwanya ubonetse, hagategurwa bicye bicye….
Nsanga na none dukwiye gufashanya kugirango bigirire abandi akamaro ku babyifuza, nongera gusaba ba Nyampinga kudufasha kugirango tubafashe; batugezaho inama n’ibitekerezo dore ko bakiri umubare mucye ushobora kwisanzura ku gituba.org,, mushobora no kohereza ubutumwa bwanyu kwa Tantine latoute@igituba.org musanze hari ahakenewe ubugororangingo..
Murakoze kubyakira neza… kandi Karibu murisanga…
B i r a c y a z a . . .


text:
Abegereye Parike barasabwa kuyirinda ba rushimusi
Abaturage begereye pariki y’Akagera barakangurirwa kutarya inyamanswa zo muri pariki ahubwo bakwiye kuzirindira umutekano.
Babisabwe kuri uyu wa 04 Kamena, mu muhango wo gutaha ibyumba 16 by’amashuri ku kigo cy’amashuri abanza cya Gatebe umurenge wa Rwimiyaga byubatswe ku nkunga ya RDB.
Makombe Jean Marie Vianney, Umunyamabanga Nshingwabikorwa w’Intara y’iburasirazuba avuga ko pariki y’akagara ifitiye akamaro abaturage bayegereye.
Buri mwaka ngo uturere 3 dukora kuri pariki y’akagera duhabwa amafaranga 120 aturutse ku kugabana inyungu zituruka ku bukerarugendo.
Asaba abaturage kubungabunga inyamanswa ziyirimo kuko amafaranga zinjiza abageraho.
Ati “Ziriya nyamanswa zo muri pariki ntizemewe kuribwa kuko zidakingirwa ikindi zitwinjiriza amadevize. Ahubwo mbe ijisho ry’iyi pariki muyirinde ba rushimusi n’abayitwika ahubwo musure inyamanswa ziyirimo.”
Bamwe mu baturage bayituriye mu mudugudu wa Kagera akagari ka Karushuga bavuga ko bamaze kumenya akamaro inyamanswa zibafitiye.
Ngo mbere inyamanswa zaraboneraga hatarashyirwaho uruzitiro ariko ubu ngo zibazaniye ishuri n’ivuro.
Bamwe mu baturage bati “Ubu tubonye uwishe inyamanswa anyuze ku ruzitiro twahita tubimenyesha ubuyobozi. Aha nta shuri ryahabaga nta n’ivuriro none abana bigira hafi tukanivuriza hafi kubera inyamanswa.”
Abaturage ba Kagera bashimira byimazeyo RDB kuko batacyonerwa n’inyamanswa cyangwa zibakomeretse.
Belise Kariza umuyobozi mukuru muri RDB ushinzwe ubukerarugendo ashima ko imyumvire y’abaturage begereye pariki yahindutse.
Ngo ntibagifata inyamanswa nk’abanzi babo ahubwo bamenye ko ari umuturanyi mwiza akwiye kubungabungwa.
Mu mwaka wa 2013 ni bwo hubatswe urukuta rutandukanya pariki y’akagera n’abaturage.
Inyungu zavuye mu bukerarugendo zimaze guhabwa ku baturage ba Karushuga ni poste de santé ndetse n’ishuri ribanza rya Gatebe.


text:
Ku wa 13 Kanama 2016 ni bwo ibyo bikorwa byatangiriye mu Murenge wa Bugeshi wegereye umupaka wa Repubulika Iharanira Demokarasi ya Congo, ahabarizwa umutwe wa FDLR ugira uruhare mu guhungabanya umutekano no kohereza ibiyobyabwenge mu Rwanda.
Pasiteri Akoyiremeye Pierre Claver uyobora ADEPR mu Karere ka Rubavu, avuga ko bashaka guhagurutsa urubyiruko mu kwirinda ibiyobyabwenge n’ababashora mu mitwe yitwaza intwaro kugira ngo bagabanyirize inzego z’umutekano akazi.
Agira ati “Urubyiruko rwanyoye ibiyobyabwenge nta musaruro warutegaho uretse guhungabanya umutekano no kwica akazi. Dushaka kwigisha urubyiruko kwirinda ibiyobyabwenge, rugakora rukiteza imbere kandi rukagirira igihugu akamaro.”
Yakomeje agira ati “Ikindi twasanze hari abashukisha urubyiruko akazi n’amashuri hanze, bakabajyana mu bikorwa bihungabanya umutekano. turifuza kuburira urubyiruko, kwirinda ababashukisha ibyo ahubwo bagaharanira gukora.”
Pasiteri Akoyiremeye avuga ko basanzwe batanga inyigisho zigisha urubyiruko kwirinda ibiyobyabwenge mu rusengero ariko ngo ababikoresha ntibahagera. Iyo mpamvu yatumye batangira gahunda yo gukora ingendo n’ibiterane bihurizwamo abantu batandukanye.
Mvano Etienne, Umunyamabanga Nshingwabikorwa w’Umurenge wa Bugeshi wegereye Congo, avuga ko byinshi mu byaha bakira biterwa n’ikoreshwa ry’ibiyobyabwenge. Yemeza ko inyigisho mu ruhame zizatanga umusaruro kandi agahamagarira n’andi matorero ko yakwigisha abantu kwirinda ibiyobyabwenge no gushishikariza abafite ababo muri FDLR gutaha.
Niyombikesha Elise, umwe mu basore bo mu Murenge wa Bugeshi wajyanywe muri FDLR ashukishwa akazi akagaruka atumijweho n’umuryango we, avuga ko urubyiruko rwakwitondera ababizeza ibitangaza.
Yagize ati “Bankuye mu Rwanda ku wa 15 Ukwakira 2015 banyizeza akazi kampemba amadolari 500 ariko bangejeje Congo banjyana kwiba no gutwika amakara. Amafaranga bambeshyaga sinayabonye uretse kunshora mu bikorwa bibi. Nagarutse mu Rwanda ku wa 27 Mata 2016 mbishishikarijwe n’umuryango wanjye. Ndahamagarira urubyiruko kwirinda ababashuka.”
Kuva mu kwezi kwa Mata 2016, abaturage bo mu Murenge wa Bugeshi bamaze guhagarika abantu 24 bakorana na FDLR, barimo abashaka kuyijyamo hamwe n’abayivamo bashaka kwinjira mu Rwanda.


text:
Umwana wawe ageze murugo avuye mu bitaro, nk’uko wiga kumurera hari ibintu bike wangombye kumenya. Ibi ni ibintu rusange biba ku bana bakivuka.
Umuhondo: ibara ry’umuhondo ku ruhu, ku maso, ibyo ni rusange ku bana benshi witonze hanagura amazuru y’umwana, uruhanga noneho urebe ko uruhu rwo munsi y’intoki zawe rukiri umuhondo. Umuhondo akenshi ugaragara iyo umwana amaze iminsi 3 cyangwa 5 avutse. Ni ibisanzwe ko bishira mu minsi mike.
Guhinduka k’uruhu: Uruhu ruba ari umuhondo cyangwa se umweru mwinshi. Ibi rero biterwa n’amavuta cyangwa se amazi aturuka mu mubiri, kumwoza buri munsi rer ni byiza kubera izo mpamvu. Umuganga wagufashije wawe ashobora kuguha isabune ifite ingufu.
Ugutukura: Ibi ni ugutukura k’uruhu rwe biza kandi nyuma y’icyumweru cya 3 cyangwa cya 4 avutse. Amava ngingo aterwa no gutwita niyo abitera, jya woza neza umwana wawe mu maso ukoresheje isabune byibura ku munsi. Ntukamesere imyenda y’umwana mu bintu bikomeye.
Ubushyuhe: Ubu ni uburwayi rusange bwo mu kanwa, gusa umuganga azagufasha gukiza uburwayi bwo mu kanwa.
Imiterere y’umutima: Ibijyanye no hagati y’imiterere y’umutima. Ni rusange kandi ntibivurwa.
Kuziba kw’imiyoboro y’amarira: Bibaho iyo umwana avutse afite


text:
Path
- Weekend
- Culture & Art
Zisanzwe
-
Urukundo rwa mbere( igice cya 5) Pastor Desire
“Kuko yankunze akaramata ni cyo nzamukiriza, Nzamushyira hejuru kuko yamenye izina ryanjye. Azanyambaza nanjye mwitabe, Nzabana na we mu makuba no mu byago,...
-
Gutinya icyaha
Yosuwa 7:18-21: "Yigiza hafi urubyaro rwe umuntu umwe umwe nuko akani mwene karumi mwene zabudi mwene zera wo mu muryango wa Yuda...
-
Urukundo rwa mbere ( igice cya 4)
Kuko Imana yakunze abari mu isi cyane, byatumye itanga Umwana wayo w’ikinege kugira ngo umwizera wese atarimbuka, ahubwo ahabwe ubugingo buhoraho. (Yohana...
-
Ukwiye kwera imbuto kandi zikagumaho
1 Abakorinto 10: 32 Ntimukabere Abayuda ikigusha, cyangwa Abagiriki cyangwa Itorero ry’Imana. Twarahamagawe kandi duhamagarirwa kwera imbuto kandi zigumaho....
-
Urukundo rwa mbere (igice cya 3) Pastor Desire
Aramusubiza ati “Ukundishe Uwiteka Imana yawe umutima wawe wose, n’ubugingo bwawe bwose, n’imbaraga zawe zose, n’ubwenge bwawe bwose, kandi ukunde na mugenzi...
-
Iyo ukoreye Imana ibyiza iraguhemba Habyarimana Dan
Imana yongera kubwira Aburahamu iti"Sarayi umugore wawe ntukamwite ukundi Sarayi, ahubwo ujye umwita Sara. Nanjye nzamuha umugisha kandi nzaguha umwana...
-
Iyo turi kumwe nayo mu rugendo ni intwari ku rugamba (II)
Mbese nimwifato ki ugira iyo mu rugendo uhuriyemo n’ingorane? Muri iyi isi umukiristo aba afashe igihe mu ntambara kandi ntabwo byoroshye kuko ibishaka...
-
Urukundo rwa mbere (igice 2) Pastor Desire
Ibyo ni byo bose bazabamenyeraho ko muri abigishwa banjye, nimukundana.” (Yohana 13:35) Iyo bavuze ngo umuntu ni umwigishwa wa runaka n’uko uwamwigishije...
-
Hari icyo ushinzwe gutunganya aho uri
Tito 1:5 Icyatumye ngusiga i Kirete ni ukugira ngo utunganye ibyasigaye bidatunganye, kandi ngo ushyire abakuru b’Itorero mu midugudu yose nk’uko...


text:
Igikoma kirimo igi
Umwana akinywa ku mezi atandatu n’igice kugeza kuri 7.
Ibyangombwa:
Ifu y’amasaka:ibiyiko 6 bibumbiriye
Amazi:icupa rya pirimusi
Igi:1
Uko bikorwa:
Gutata amazi yuzuye icupa rya pirimusi ,ugashyiramo ibiyiko by’ifu y’amasaka bituzuyeneza(rase)ugashyira ku muriro ugashigisha kugeza bibize,ugateruraho,ugahoza,ugakubita igi ryiza,ugashyiramo uvanga uvanga igikoma ari akazuyazi.
Cyangwa se
Ugafata ifu ibiyiko 6 ugashyira mu isafuriya ukameneramo igi ukavanga igi n’ifu cyane ugashyiramo amazi yuzuye icupa,usukamo make uvanga ugashyira ku muriro ugashigisha kikabira ugakuraho ugahoza,ugaha umwana.
Imyororokere
Ibyokurya by’umwana:Igikoma kirimo igi
Labels: ibyo kurya by'umwana, umwana


text:
Ngororero: abakorana na Community Policing barasabwa kudahutaza abaturage
Muri iki cyumweru cyahariwe Community Policing, umuyobozi w’akarere ka Ngororero arahamagarira abatorewe uwo murimo bayobowe n’abakuru b’imidugudu kudahutaza abaturage mu gukemura ibibazo byagaragaye no gutanga amakuru bafitiye ibimenyetso mu rwego rwo kutabangamirana.
Bamwe mubaturage bo muri aka karere bakomeje kuvuga ko abakora uwo murimo bazwi ku zina rya policing (polisingi) bagira uruhare mu kurenganya abaturage babogamira kubo baziranye cyangwa ababahaye ruswa icyo bo bakunze kwita “akantuâ€.
Mubiganiro bitangwa hirya no hino muri urwo rwego, abayobozi b’akarere hamwe na Polisi y’Igihugu barimo kwibanda cyane cyane kungingo eshatu arizo; kurwanya ibiyobyabwenge, kwirinda ihohoterwa no kurwanya ruswa, hakongeraho n’izindi nsanganyamatsiko zitandukanye.
Kumunsi w’ejo, umuyobozi w’akarere bwana Gedeon Ruboneza akaba yarihanangirije ababa bafite ingeso nkizo ababwira ko ntamwanya bagifite ari nako abibutsa ko biyemeje gukorera ubushake maze bakareka kwishakira ibihembo binyuza muburyo butemewe n’amategeko.
Karambizi Donat, umwe muri ba Polisingi bo mu karere ka Ngororero akaba yaradutangarije ko hari bakeya bitwara gutyo mugutanga amakuru mubunzi no kuri polisi, ariko ngo iyo bagenzi babo babimenye bajya kubanyomoza bityo ikizere bagirirwaga kikagabanuka, bigatuma abandi bagira ubwoba bwo kwaka akantu.
Inshingano z’abo baturage batorewe iyo mirimo ni ugufasha gukumira ibyaha bitaraba aho batuye no gutanga amakuru kugihe mu nzego zubuyobozi na polisi.
Abadatanga amakuru kugihe baragawe hafatiwe kungero zibyabaye bikamenyakana bitinze nk’umugabo witwa Bariyanga wo mu murenge wa Kageyo wishe umugore we akanamuhamba mu kuboza 2012 bikamenyakana hashize ukwezi kose, ndetse n’abana babiri bishe ababyeyi babo bombi mu murenge wa Matyazo kandi bari bamaze igihe babahoza kunkeke ariko ayo makuru ntatangwe.


text:
Jan 08, 2017 Pastor Rugamba Ernest Andi makuru 0
Kuva kuwa mbere tariki ya 26 Ukuboza 2016 kugeza ku cyumweru tariki ya 1 Mutarama 2017 ku rusengero rwa ADEPR Kabuga Ville hashojwe icyumweru cy’amasengesho yo gushimira Imana ibyiza yabakoreye aho yabarinze ibyago byarimo n’urupfu nkuko benshi babivuze.
Mu bakristo bashimye bose bagarutse ku bihe banyuzemo byari bitoroshye aho barokotse urupfu nk’umuryango wa Cyiza warokotse impanuka 3 aho iyari ikomeye cyane yabereye iMuhanga igahitana umuryango wantu bane umugore n’umugabo n’abana bari bavuye kwiyogoshesha bagapfa bose we akaba agihumeka.
Umwigisha yari Rev. Sebagabo Leonard akaba nu munyamabanga mukuru w’itorero ADEPR mu Rwanda no hanze yarwo wagarutse kubyabaye byarimo nuko nawe yabuze benshi mu muryango we ariko agashima Imana yakomeje kumurinda we n’umuryango we kandi ashimira n’abakristo muri rusange umurimo bakoze muri uwo mwaka bashoje wa 2016 wo kuzuza urusengero rujyanye nu mujyi.
Rev. Sebagabo yavuze ko impamvu abantu beNshi badakunze gushima Imana bagereranya ibyo banyuzemo nibyo barimo aho yasomye 2 Kor 1,8-10 na Zaburi 143,5 ati Imana yaraturokoye nubwo twabuze abacu
Ikindi cyaranze iki gikorwa cyo gusoza umwaka wa 2016 Abashimye Imana bahawe umwanya uhagije bavuga ku mashimwe yabo banatanga amaturo y’ishimwe aho batanze bimwe mu bikoresho bizakoreshwa mu rusengero dore ko rukiri rushyashya aho bahize ko niyongera kubarinda bazongera kuyishimira mu mwaka utaha wa 2018.
By Rugamba Erneste
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Mu birori byo kwizihiza umunsi wo kwibohora, wabereye ku rwego rw’akarere mu kagari ka Muganza, Umurenge wa Runda, hatanzwe inka 17 zaguzwe mu mafaranga yagarujwe, nyuma yo gukora isuzuma ku irengero rya zimwe mu nka zari zaratanzwe muri gahunda ya Girinka.
Umuyobozi w’akarere ka Kamonyi, Udahemuka Aimable, yatangaje ko ku bufatanye n’Ingabo z’igihugu mu karere hagarujwe asaga miliyoni 10Frw avuye ku makosa yakozwe muri gira inka, hagakurwamo inka zizorozwa imiryango hafi 60.
Yagize, ati “Ziriya nka zagarujwe ku bantu bagize amakosa muri gira inka, abantu bagurishije inka. Ariko kugira ngo tubashe kugaruza ibyari byaraburiwe irengero, ingabo zarabidufashije.”
Gahunda yo gufasha abaturage kuva mu bukene bahabwa inka, ni kimwe mu byo abaturage bashima ubuyobozi bwa Leta y’Ubumwe, ariko basaba ko hakumirwa abayibangamira.
Ngamije Vincent, umutarage wo mu kagari ka Muganza, yasabye ko ubuyobozi bukwiye kutihanganira abayobozi baka ruswa abaturage kugira ngo babahe ibiri mu burenganzira bwabo.
Ati “Baturinde abayobozi baka ikiziriko (amafaranga), umuturage kugira ngo babone kumuha inka, kandi n’abariya bahanwe mpamya ko ibyo bakoze bari babiziranyeho n’abayobozi kuko bari bashinzwe kuzikurikirana umunsi ku wundi.”
Amarangamutima mu gutanga inka yongera kuvugwa n’uwitwa Mukakimenyi, ugaya abayobozi babangamira gahunda yo kugabira inka abatishoboye yatangijwe na Perezida Kagame ashaka ko batera imbere ariko bo bakazigurisha.
Ati “Niba umuyobozi w’igihugu yaratanze inka ngo rubanda rugufi rubone agafumbire n’amata yo guha abana, noneho ya nka igafatwa n’umuntu w’umukire kuko yatanze amafaranga. Ubwo abayobozi bayigurisha kandi Perezida kagame atarayigurishe, numva bareba uko bahanwa.”
Mu kugaruza Gira inka, hakusanyijwe amafaranga y’inka zari zaragurishijwe, ayavuye mu nyama z’inka zapfuye zikagurishwa n’abari baranze kwitura.
Uretse abaturage bashubije ibyo bari baranyereje, Umuyobozi w’akarere atangaza ko hari abakozi b’akarere babigizemo uruhare, umwe akaba afunze, undi ari gushakishwa n’ubugenzacyaha.


text:
Nkuko ushinzwe ibikorwa by’iri tsinda, Kavuma Dauda abitangaza, iri shuri ryo kubyina ngo ni uburyo bwiza bwo kugira icyo nabo baha abaturage ba Uganda bitewe n’uko hari benshi binjiye mu muziki kubera imibyinire yabo.
Yagize ati: "Inzu itunganya imibyinire ni kimwe mu byo tugiye gukora kugirango duhindure imibereho y’abaturage kuko abana benshi bagenda batureberaho kandi n’abakuze ni uko kandi byose binyura mu mbyino zacu. Turizera gutangiza aho kuba ndetse n’ishuri ryafasha ababasha kubona amahirwe nk’uburyo bwo kubwira abantu tuti mwarakoze cyane kudushyigikira."
Iri shuri rizatanga ubumenyi ku mbyino zitandukanye harimo zumba, aerobics, yoga, breakdance, ndetse n’imbyino gakondo rikaba rizafungurwa ku mugaragaro kuri iki cyumweru taliki ya 7 Kanama kuri sitasiyo ya essanse yitwa Haki Petrol station.


text:
Avuga ko kuva mu mwaka wa 2000, ibigo n’imiryango itandukanye byagiye bimuzanira abana bafite ubumuga bukabije batawe ku mihanda, akabitaho ariko ngo uko babazana si ko bazana ibimufasha kandi imiryango yabo ikaba itaboneka ngo ibasubirane.
Agira ati “Uru rugo ni wo muryango wabo, nta handi bazajya kuko tutazi aho bakomoka, abandi bafite ubumuga bworoheje bo baratashye bajya mu miryango yabo.”
Mukamwezi avuga ko Akarere ka Muhanga kamufashije kubita amazina no kubabaruza nk’abaturage bako kakanabashakira ubwisungane mu kwivuza, cyakora kubera uburwayi bahorana, ngo biramugora kubageza kwa muganga kuko nubundi imodoka ibatwara ari iy’Akarere iboneka gakeya.
Agira ati “Abenshi muri aba bana barwaye igicuri. imodoka dufite tuyifatanyije n’Akarere ka Muhanga, bigatuma igihe bituye hasi tubura uko tubajyana kwa muganga ngo babone imiti, bikatubabaza kuko uburenganzira bwabo butubahirizwa uko tubishaka.”
Yongeraho ko bitoroshye kuba umubyeyi w’abana 37 kandi bafite ubumuga, akifuza ko Minisiteri zitandukanye zirimo iy’Umuryango, Ubuzima n’Ubutegetsi bw’Igihugu zamufasha akabona uko abitaho.
Ku wa 26 Nyakanga 2016, ubwo mu Karere ka Muhanga hizihizwaga Umunsi w’Umwana w’Umunyafurika, uhagarariye Komisiyo y’Igihugu ishinzwe Abana, Eugenie Mukankaka, yavuze ko agiye gukora raporo y’ibibazo by’iki kigo nk’umufatanyabikorwa ubafasha kurera abana bafite ibibazo.
Yagize ati “Ibiganiriwe aha byose twabyumvise twese, icyo nkora ni ugukora raporo y’ibyo numvise kandi nabonye n’amaso yanjye, nkabikorera ubuvugizi, ejo hatazagira uvuga ngo abana bavukijwe uburenganzira bwabo byagenze gutya na gutya, ahubwo tugatahiriza umugozi umwe.”
Ikigo kirera ubusanzwe abana bafite ubumuga hafi 300 ariko abafite ubumuga bukabije ni 37 gusa, ari na bo baba muri icyo kigo ubuzima bwabo bwose.
Akarere ka Muhanga gaherutse kwemera ko kagiye gushaka uko abamaze gukura bashakirwa aho kuba bagatandukanywa n’abana.


text:
dim.
11
déc.
2011
ISOMO RYA MBERE
Igitabo cy’Umuhanuzi Izayi (Iz 61, 1-2a. 10-11)
1Umwuka w’Uhoraho urantwikiriye, kuko Uhoraho yantoye akansiga amavuta; yanyohereje gushyira abakene inkuru nziza, komora abafite umutima wamenaguritse, gutangariza imbohe ko zibohowe, n’abapfukiranwaga ko bafunguwe, 2akwamamaza umwaka w’impuhwe z’Uhoraho.
10Ndasabagizwa n’ibyishimo muri Uhoraho, umutima wanjye uhimbajwe n’Imana yanjye kuko yanyambitse umwambaro w’umukiro, akansesuraho umwitero w’ubutungane. Nishimye nk’umukwe utamirije ikamba rye, cyangwa umugeni witatse imirimbo ye. 11Uko ubutaka bumeza imbuto zabwo, n’ubusitani bugakuza icyo bwabibwemo, ni na ko Uhoraho azameza ubutungane n’ibisingizo imbere y’amahanga yose.
INDIRIMBO (Lk 1, 47-48, 49-50, 53-54)
Inyik/Ndasabagizwa n’ibyishimo mu Mana, Umukiza wanjye!
Umutima urasingiza Nyagasani,
kandi uhimbajwe n’Imana Umukiza wanjye.
Kuko yibutse umuja we utavugwaga,
Rwose kuva ubu amasekuruza yose azanyita umuhire.
Ushoborabyose yankoreye ibitangaza,
Izina rye ni ritagatifu.
Impuhwe ze zisesekarizwa abamutinya bo mu bihe byose.
Abashonje yabagwirije ibintu,
Abakungu abasezerera amara masa.
Yagobotse Israheli umugaragu we,
Bityo yibuka impuhwe ze.
ISOMO RYA KABIRI
Ibaruwa ya mbere Mutagatifu Pawulo Intumwa yandìkiye Abanyatesalonihi (1 Tes 5, 16-24)
Bavandimwe, 16mujye muhora mwishimye, 17musenge ubudahwema, 18mushimire Imana muri byose kuko ari byo ibashakaho muri Yezu Kristu. 19Muramenye ntimuzimye Roho w’Imana, 20ntimugahinyure ibyahanuwe; 21ahubwo mujye mugenzura byose, ibyiza mubigumane, 22naho ikibi cyose mucyirinde.
23Imana y’amahoro ubwayo nibatagatifuze binonosoye, kugira ngo izasangemuri indahemuka mwese nta makemwa mufite ku mutirna no ku mubiri, ku munsi Umwami wacu Yezu Kristu azaziraho. 24Ubahamagara ni indahemuh azakora n’ibyo ngibyo.
IBANGONDIRIMBO RIBANZIRIZA IVANJILl (Lk 1, 76 Yh 1, 7)
Alleluya Alleluya.
Yohani, umuhanuzi w’umusumbabyose yaraje,
aza gutegura inzira ya Nyagasani,
no kuba umugabo uhamya iby’ukuri.
Alleluya.
IVANJILI
+ Yohani (Yh 1, 6-8. 19-28)
6Habayeho umuntu woherejwe n’Imana, izina rye rikaba Yohani. 7Yazanywe no kuba umugabo wo guhamya iby’urumuri, kugira ngo bose bamukeshe ukwemera. 8Si we wari urumuri, ahubwo yari umugabo uhamya iby’urwo rumuri.
19Dore ubuhamya bwa Yohani igihe Abayahudi b’i Yeruzalemu bamutumyeho abaherezabitambo n’Abalevi kumubaza, ngo «Uri nde? »20Yohani yaremeje ntiyahakana, ahamya agira ati «Sindi Kristu.» 21 Na bo baramubaza bati «Bite se? Uzabe uri Eliya?» Arabasubiza ati «sindi we.» «Uzabe se uri umuhanuzi ugomba kuza:» Arabasubiza ati «Oya. » 22Baramubwira bati «Rwose uri nde kugira ngo tugire icyo dusubiza abadutumye. Wibwira ko uri nde? » 23Arabasubiza ati «Ndi ijwi ry’uvugira mu butayu aranguruye ati “nimutunganye inzira ya Nyagasani” nk’uko Umuhanuzi Izayi yabivuze.»
24Abari batumwe bari abo mu Bafarizayi. 25Bongera kumubaza bati «None se ko ubatatiza kandi utari Kristu, ntube Eliya, ntube na wa Muhanuzi, ubitewa n’iki? » 26Yohani arabasubiza ati « Jyewe mbatiriza mu mazi, ariko hagati yanyu hari Uwo mutazi. 27Ni We ugiye kuza ankurikiye; sinkwiye no gupfundura umushumi w’inkweto ze.» 28lbyo byabereye i Betaniya hakurya ya Yorudani, aho Yohani yabatirizaga.


text:
Kw’isi hagiye hari ibihugu wajyamo ukaagirango uri kurota bitewe n’ubwiza hafite kandi ubwo bwiza akenshi usanga ari ubwa karemano, cyangwa se ari abantu bahubatse ku buryo butangaje.
Uru n’urutonde rw’ibihugu 10 bifite ubwiza karemano ku buryo wowe n’abawe mushobora kuhasura mukahagirira ibihe byiza.
1.Nepal
Nyuma y’ibibazo by’imitingito igihugu cya Nepal cyagiye gihura nabyo, iki gihugu cyarongeye kiriyuburura maze ubwiza nyaburanga bwari bwarapfukiranye kubera ibibazo bw’imitingito burongera bugaragarira buri wese.
2.Colombia
Igihugu cya Colombia akenshi abantu baba bumva ari igihugu gihinga ibiyobyabwenge, gusa Colombia n’igihugu gitife ubwiza nyaburanga, nkiyo witegereje ibyayi byaho, cyangwa umucanga uri ku nyanja ya Caribbean
3.Cuba
Aho igihugu cya Cuba cyizamukiye mu bukungu, cyahise gishyira imbaraga nyinshi mu bijyanye n’ubukerarugendo bitewe nuko cyabutsa amahotel agezweho ndetse n’ibindi bintu bifasha abakerarugendo
4.Jordan
Jordan n’igihugu nacyo gikurura abakerarugendo cyane bitewe n’inyubako ziharangwa za Red pilliars zubatswe n’abami, akenshi usanga abantu benshi bahasura bagiye kwirebera ubwo bwiza bwaho.
5.Albania
Inyubako zo muri Albania zubatswe mu buryo bwa kera, zikurura abakerarugendo cyane bitewe n’ukuntu bahakunda.
6.Romania
Inyubako zo muri Romania ziherereye ku mazi nizo zikurura abakerarugendo cyane, bitewe n’uburyo baza kuharira ubuzima bakanezerwa.
7.El Salvador
Abakerarugendo benshi bikundira ibintu bijyanye n’amashyamba ndetse no muri El Salvador niyo menshi ahaba, bityo abakerarugendo benshi bajyayo ariyo bakurikiye.
8.Wales
Ibibaya byo muri Wales birangwa n’akayaga gatuje kava mu bihingwa biba bihinzeyo niko gatuma abakerarugendo bahiyumvamo cyane bakanahasura.
9.Kenya
Kenya n’igihugu gihereye muri Afurika y’iburasirazuba gusa iki gihugu gifite ubwiza karemano ndetse n’abakerarugendo benshi bahaza baje kwirebera ubwoko bw’abamasayi
10.Srilanka
Parike y’igihugu yitwa Yala niyo yambere yinjiza abakerarugendo benshi bitewe n’ingwe zirimo zikurura abantu, kuko usanga abenshi baba bafite amatsiko yo kuzibona.


text:
Amafunguro yateguwe neza n’isoko y’ubuzima buzira umuze ku muntu, gusa uburyo ufatamo ayo mafunguro ashobora kukubera imvano y’intunga mubiri cyangwa bikagukururira ingaruka zishobora kuvamo indwara yaba izikira cyangwa se izidakira. Niyo mpamvu nyuma yo gufata ifunguro wagombye kwirinda ibintu bimwe na bimwe.
Mu rwego rwo kurushaho kwita k’ubuzima twifuje kubasangiza ibintu ugomba kwirinda gukora mu gihe cyo gufata amafunguro.
- Kunnywa itabi: Abantu bose bazi neza ko itabi ari ribi ku buzima bwa muntu haba kubarinywa ndetse n’abatarinywa gusa ntibikuraho ko rikomeza rikanyobwa, ndetse abarinnywa akenshi bumva ribafasha cyane iyo basoje gufata amafunguro.inzobere mu by’ubuzima zitangaza ko atari byiza ko umuntu unywa itabi yahita arifata arangije kurya kuko mu itabi habamo ikitwa nicotine (nicotine) ishobora kongera cyane Ogusigene (oxygen) mu gihe cy’igogora bikaba byaba imvano y’uburwayi bwa Cancer.
- Kurya imbuto: Hari abantu bazi ko imbuto ari nziza k’ubuzima bwa muntu, yego koko ibyo ni ukuri ndetse zifite akamaro gakomeye, gusa nanone gufata imbuto kwiza ni mbere y’uko ufata amafunguro kuko iyo uziriye nyuma y’amafunguro zishobora gutera ubushye ku gifu cyangwa rimwe na rimwe, ukaba hazamuka umwuka utari mwiza uturutse munda (Ubwangati).
- Kuryama: akenshi iyo umuntu avuye ku meza ahita yumva umunaniro, gusa kumara gufata amafunguro ukirukira mu buriri nanone si byiza kuko bigutera gucika intege cyane mu gihe warugiye ku buriri ugira ngo uruhuke, ni byiza ko waryama byibuze nyuma y’iminota 30 cyangwa isaha usoje gufata ifunguro nibwo wabyuka wumva ukomeye.
- Kwiyuhagira: Ni byiza ko wa kwiyuhagira mbere y’uko ufata amafunguro kuruta nyuma yabwo, burya nyuma yo gufata amafunguro ugahita wihutira koga byongera umuvuduko w’amaraso mu bice by’amaguru n’amaboko ndetse no mu gifu.
- Kunywa icyayi: Si byiza na gato ndetse birabujijwe ko nyuma yo gufata ifunguro cyangwa se uri gufata amafunguro unywa icyinyobwa cy’icyayi kuko bitera ubwiyongere mu mubiri bw’ubutare (fer) ndetse bikaba byakuviramo imvano yo kubura ibitotsi mu gihe cyo kuruhuka.


text:
Iri shyamba rikiri rito, riragaragaza ko rizakura rikaba ryiza. Ryitezweho kuzaba ahantu nyaburanga hubatse hoteli yitwa “Rosemont Hotel and Residences”. Iri shyamba kandi rifite umurambararo wa metero kare miliyoni ebyiri, hanyuma ritahwe ku mugaragaro mu 2018.
Metero kare 75,000 z’iri shyamba zizaba zihereyeye hejuru muri etaje ya gatatu y’iyi hoteli, aha hose ngo hazajya hafasha abakiliya bayo kubona akayaga, amazi atemba iruhande rwabo n’ibindi byiza.
DJ Armin uyobora Ikigo Mpuzamahanga mu by’ubugeni (ZAS International) yagize ati “Aha hantu ntacyo hakoraga, ni bwo twatekereje uko dushobora kuhabyaza ahantu ho kuruhukira muri uyu Mujyi kugira ngo tubonere abatugana ahantu nyaburanga bifuzaga, iri shyamba rizajya ritanga aho kuruhukira mu bihe by’impeshyi.”
Aha hantu kandi ngo hazaba ahantu heza ho gusohokanira umuryango wawe, mukishima kandi ku giciro kiri hasi.
Umujyi wa Dubai usanzwe uzwiho kugira ubushyuhe buri hejuru ku kigero cya dogere Celsius 37.
Kuri benshi bibaza ukuntu aha hantu hazaboneka amazi, abahanga bavuga ko bazakoresha ikoranabuhanga rihanitse aho umwuka uzajya uturuka mu byuma (air conditioners) by’iyi hoteli ari wo bazajya babyazamo amazi azifashishwa aho ngaho.
Iri shyamba rishya rya Rosemont rirafatwa nk’ibyiza nyaburanga bishya isi yungutse, gusa ngo si ibyo gusa kuko rizanifashishwa mu buryo bwo kwigisha abantu.
Gusa abahanga bavuga ko mu gihe isi yugarijwe n’igabanuka ry’amashyamba, bishobora kuzaba ibibazo mu gihe n’azaba ahari azaba akomeje kubakwamo inzu z’amacumbi ndetse n’ibindi bikorwa bitandukanye.


text:
“Uwiteka ntazemera ko umukiranutsi yicwa n’inzara, ariko ahakanira abanyabyaha ibyo bararikira.” Imigani 10:3
“Gukiranuka Bizana umutekano no ku biryo. Niba uri umukiranutsi, nta nzara izakwica. Mu bintu Imana itemera, ni uko umukiranutsi yakwicwa n’inzara.” Zaburi 37:25-26, “Nari umusore none ndashaje, Ariko sinari nabona umukiranutsi aretswe, Cyangwa urubyaro rwe rusabiriza ibyo kurya. Agira Ubuntu umunsi ukira, akaguriza abandi,Urubyaro rwe rukabona umugisha.” Ashingiye kuri iri Jambo ry’Imana, Apostle Gitwaza ashimangira ko nta mukiranutsi urekwa ngo asabirize.
“Nta mukiranutsi urekwa cyangwa ngo asabirize, abana be n’abuzukuru be, Imana ntiyemera ko bicwa n’inzara.”
Inama agira abakristu ni ugukiranukira Imana gusa. “Kiranukira Imana, izakugirira neza. Erega ibike umukiranutsi aba afite, biba biruta ubutunzi bwinshi bw’abanyabyaha benshi. (Zaburi 37:16). Nubona abantu ngo batunze byinshi ariko badakiranuka, dukeya ufite turabiruta. Ntukifuze ubutunzi bw’umunyabyaha,kuko buva mu nzira mbi, kandi buba bufite umutego.”


text:
Urubyiruko rugize abakunzi b’Agakiza.org rwasobanuriwe ibintu 5 bizatuma bubaka ingo nziza
Urubyiruko rugize umuryango mugari w’abakunzi b’Agakiza.org basobanuriwe ibintu bitanu bizabafasha kubaka ingo nziza. Ibi bakaba barabisobanuriwe mu rugaga rw’urubyiruko kuri iki cyumweru tariki 21 Kanama 2016, igikorwa cyabereye kuri Salle ya Amani iherereye Kicukiro.
Dr Byiringiro Samuel usanzwe ari umuyobozi mukuru w’umuryango Mwana Ukundwa ( Association Mwana Ukundwa) akaba ari nawe wari umwigisha w’iri huriro ry’uruyiruko yatanze impuguro zitandukanye yifashishije intego yagiraga iti ‘’ Twakora iki nk’urubyiruko rukijijwe tukazubaka ingo nziza?’’
Dr Byiringiro Samuel
Mu mwanya w’ijambo ry’Imana yabwiye urubyiruko rwitabiriye iri huriro ko hari ibintu bitanu by’ingenzi bikwiye kwitabwaho niba umuntu ashaka kubaka urugo rwiza:
1. Gutekereza ku cyo ugiye gukora, kubaka urugo mu bitekerezo. Kuri iyi ngingo Samuel yabwiye urubyiruko ko bibabaje kubona umuntu amara igihe cyose cy’ubuzima bwe ategura ubukwe aho gutegura urugo. Aha icyo yita urugo ni umunsi nyir’izina w’ibirori ( wedding or ceremony) mu gihe umuntu akwiye gutekereza cyane kuri Marriage ( Urugo) we agererabya n’ubuzima.
Ngo iyo umuntu atinze cyane ku bukwe bituma ashobora kwimanika kubera gutanga ibyo afite byose yabitanze mu birori, bikazarangira urugo rumunaniye kuko rwo atarutekerezaho. Ati ‘’rubyiruko mukwiye gutinda cyane ku rugo aho gutinda ku bukwe’’
2. Kubanza kuba umugabo kuruta kuba umuhungu cyangwa kuba umugore kuruta kuba umukobwa. Kuri iyi ngingo yabwiye urubyiruko ko mbere yo guhitamo uwo muzarwubakana ukwiye kubanza kureba niba yaramaze kwaguka kugeza ku rwego rwo guhinduka umufasha ( yaba umugabo cyangwa umugore).
3. Ukwiye kuba uwo uri we ( Be who you are). Kuri iyi ngingo Samuel yashishikarije urubyiruko rukijijwe kutubakira ingo zabo ku kinyoma kubera kutiyakira uko bari. Kutaba uwo uri we niyo bituma umuntu ashobora gutegura ubukwe bwa miliyoni 10 bwarangira kubaka urugo bikazamunanira kuko yananiwe kwakira urwego rwe. Aha yashishikarizaga uruyiruko kwemera gukora ibintu bijyanye n’ubushobozi bwabo Imana ikazabashyigikira mu rugo rwabo.
Ati ‘’nujya umara kwandika uwo wifuza n’ibimuranga nawe ujye uhindura paji wandike uwo uri we n’ibikuranga.’’
4. Kwemera gutandukana n’imwe mico yawe bwite, yaba iyo mu miryango cyangwa ibindi wabayemo kugira ngo bitazaba intandaro yo gutandukana n’uwo muzabana. Ati ‘’harubwo usanga iwanyu mwarazindukaga mugenda mutavuze aho mugiye, uwo mubana abivuga mbere y’iminota 15 atarava mu rugo.’’
Iyo ugiye kubaka urugo ukwiye kwemera gusiga, kurekura bene utwo duco iwanyu mwabayemo kuko mutitonze twatuma mutandukana. Kuri iyi ngingo ariko na none ni byiza ko abantu baba baziranye kuko nta rugo rutabamo kwihanganirana kandi ntabwo uwo muba mugiye kubana ari Malayika.
5. Ukwiye kuba ufite amakuru yizewe ko uwo mugiye kubana avuye ku Mana. Nubwo iyi ngingo yabaye iyo kugibwaho impaka ariko Dr Byiringiro Samuel, Madame we, Pastor Desire na Madame ndetse na Rutabingwa D’Amour bose bari bagize itsinda ryasubizaga ibibazo by’urubyiruko bemeza ko kubana n’umuntu utavuye ku Mana ari ikibazo gikomeye. Aba bose bemeranye ko iyo umuntu abana n’Imana imuvugisha nka bumwe mu buryo yakumenyeshamo uwo muzabana, nubwo habaho n’izindi nzira yavuganamo nawe ariko ukemeza neza ko uwo muzabana avuye kuri yo.
Itsinda ryasubizaga ibibazo by’urubyiruko
Abatangaga ibiganiro bose bemeza ko hari ibintu umuntu ashakisha mu buzima akabibona ariko hari n’ibyo Imana yanzuyeko ari yo izajya ibitanga gusa harimo n’umufasha, kuko urugo rwiza ari urwubatswe n’Imana.
Komite y’urubyiruko rw’Agakiza.org
Ushobora kubona umugore cyangwa umugabo uhawe n’imiryango, inshuti, ibifatika n’ibindi bitandukanye ariko umunyamahirwe mu buzima ni uwakubaka urugo yizeye ko uwo bagiye kubana ari Imana yamumuhaye.
Urubyiruko rwari rwaturutse impande zose rwabukereye
Innocent Kubwimana/Agakiza.org


text:
sam.
04
févr.
2012
1. Mu Isomo rya mbere Yobu aragira ati: “Hano ku isi kubaho k’umuntu ni nko kurwana intambara, kandi ubuzima bwe ntaho butaniye n’ubw’umucancuro.”Yobu wahuye n’ibizazane n’ibigergezo byinshi muri ubu buzima, aratubwira uko abona ubuzima akabutubwira atari ukugira ngo ducike intege, ahubwo ari ukugira ngo tumenye igikwiye: Gushinga imizi mu Mana, kuyigiraho igipimo cy’ubuzima bwacu kandi tugahora twibuka ko turi abayo. Yobu ati: “Iminsi y’ukubaho kwanjye iriruka amasigamana, irazimira ubutagaruka. Ibuka ko ubugingo bwanjye ari nk’umuyaga, amaso yanjye ntakibonye ihirwe ukundi.” Hari byinshi bishobora kuri iyi si kutubeshya ko turi abadasumbwa n’ibihangange cyane cyane iyo twibagiwe Uwo tubereyeho. Yobu rero ati ni ukwitonda kuko iminsi y’ukubaho kwacu atari myinshi cyane. Kubaho duharanira kubanira neza abantu n’Imana, kubaho tuzi ko urukundo n’ineza dukomora kuri Uhoraho aribyo bitugira ibihangange kandi bigatuma tugaragaza ko Imana ariyo mugenga, nibyo kubaho neza.
2. Pawulo ati: “N’ubwo nigenga kuri bose nahisemo kwigira umugaragu wa bose, kugira ngo nigarurire benshi muri bo. Nigize umunyantege nke mu banyantege nke ngo niyegereze abanyantege nke. Nihwanyije na bose muri byose, kugira ngo ngire abo mbarokoramo. Ibyo kandi mbikorera Inkuru Nziza kugira ngo nzayigireho uruhare.” Kubaho ni ukumenya ko atari twe isi irangiriraho ko ahubwo dusangiye urugendo n’abavandimwe bacu. Kubaberaho ugira ngo ineza y’Imana nabo ibasabemo maze urugendo ruyigana turuhuriremo nta mwiryane na munyangire, nguko kwamamaza Inkuru Nziza Pawulo yahariye ubuzima bwe bwose kandi akaba yarifuje ko yabaho uko iyo Nkuru Nziza ibimusaba kugira ngo abashe kuyigeza kuri benshi. Natwe rero turihimbire niba tubuza Inkuru Nziza kwinjira mu buzima bwa bagenzi bacu bitewe n’imyitwarire idahwitse yaturanga. Guhamya Yezu n’Inkuru Nziza ye ni ukumenya gutega amatwi, guca bugufi no kumvira ijwi rya Nyagasani ridusaba kuba abo turibo aho kwiyerekana uko tutari.
3. Mu Ivanjili Yezu aratugaragarira nk’umuntu usanzwe, wita ku bababaye akabagirira impuhwe, akabasura, akabafata akaboko maze akabakiza. Yezu ntakiza nyirabukwe wa Simoni akoresheje ibikabyo n’ibitangaza, ahubwo arakoresha ukwicisha bugufi, kumva no guha igihe uwo murwayi. Bugorobye bazaniye Yezu abandi barwayi, bitugaragariza ko Yezu yabaye bugufi y’abababaye. Akababaro kagaragara muri Yobu, Yezu ntakihunza ahubwo aragerageza kugakiza no kuba ikiramiro n’iruhukiro ry’abababara bose. Yezu ariko aradusaba kudaheranwa n’akababaro kuko ari Umwami w’ibyishimo n’amahoro. Yarababaye ariko yarazutse. Kubabara siko gupfa, ni imvugo Yezu yifuza ko yatubera impamvu zo kudacika intege mu bibazo duhura nabyo, mu ndwara zitwugariza no mu gahinda duterwa n’abacu bariho nabi, bababara kuburyo butandukanye. Iruhande rw’uburiri bw’akababaro kabo, tujye twibuka ko Yezu aca bugufi, akababwira akajambo gatanga amahoro, akabafata akaboko maze agatangira kugendana nabo abakiza.
P. Jean Damascène MUGIRANEZA


text:
Akenshi uzasanga abenda gusezerana babazanya ibibazo bitandukanye harimo ibijyanye n’imyenda bazambara mu bukwe bwabo ndetse bumva bafitiye amatsiko umunsi w’ubukwe bwabo. Ni ngombwa ko mbere y’uko uhitamo umuntu muzabana akaramata ugomba kwitonda kuko ushobora kuzisanga ubaho utishimye mu rugo rwawe kuko utabanje kwitonda mbere y’uko wemeranya n’uwo muzabana. Niyo mpamvu abahanga mu bijyanye n’imibanire hagati y’abantu batekereje kugaragaza ibibazo 10 ugomba kubaza uwo mwenda kurushinga kugirango umenye ko afite gahunda.
Abo bahanga mu bijyanye n’imibanire hagati y’abantu ari bo Olga Levancuka, Marisa Peer na Annabelle Knight ni bo bagaragaje ibi bibazo uko ari 10 umukobwa akwiriye kubaza uwo bateganya kurushinga kugirango abashe kwimenyera niba koko ari umukunzi wa nyawe.
1. Ni iki wumva uzajya ukunda gukora wishimisha nitumara kubana?
Iki ni ikibazo abakobwa benshi bakunze kubaza abahungu mbere y’uko babana . Mu gihe ukibajije umuhungu ntuzatungurwe no kumva ibisubizo aguha bitandutakanye n’ibyo wowe wari witeze kwakira, icy’ingenzi hano ni ukumva icyo abivugaho. Akenshi abakobwa bizera ko bazashobora guhindura abagabo babo mu gihe bazaba bamaze kugera mu rugo ariko ibi siko biri kuko akenshi usanga hari ingeso umuntu atapfa guhindura. Niba umusore akubwiye ko azajya areba umupira buri gihe mu minsi y’ikiruhuko n’inshuti ze, zirikana ko muri icyo gihe biba bigoranye ko azajya akubonera umwanya kuko azajya arangiza iminsi y’akazi ubundi mu gihe mwakabaye muri kumwe abe ahugiye mu mupira.
2. Wumva ari iki kigushimisha mu rukundo rwacu?
Igisubizo uzahabwa hano kizakwereka uko urukundo rwanyu ruhagaze . Bizagufasha kumenya agaciro aguha imbere ye, niba akubona nk’umuntu umufatiye runini cyangwa niba akubona nk’umuntu watuma ahungabana mu buzima bwe igihe atagufite.
3. Ese ni iki gituma uzigama amafaranga?
Aho kugirango umubaze ku bijyanye n’amafaranga nyirizina, ushobora kubinyuza muri ubu buryo umubaza impamvu imutera kuba yakwizigamira. Ibi bikazagufasha kumenya niba hari ikintu yitaho mu buzima bwe. Bizatuma kandi umenya icyo amafaranga azajya yinjira mu rugo azajya akoreshwamo. Niba gukemura ibibazo byo mu rugo ari cyo kintu ashyira imbere, bizagufasha kumva ko muzatera imbere umuryango wanyu ukabaho neza.
4. Mubaze ku kijyanye n’imyemerere yanyu ndetse n’iyobokamana.
N’ubwo mwaba musengera mu idini rimwe, mushobora kuba mudahuje imyumvire ku bijyanye n’idini musengeramo, ni byiza kubimubaza ukabimenya. Niba mudahuje ukwizera nabyo ni byiza kubimenya kugirango mumenye uburyo muzajya mwubahana n’ubwo mudahuje idini n’imyemerere.
5. Ni hehe wumva wakwizihiriza umunsi mukuru wa Noheli, Ubunani…?
Bitari ukumenya aho yishimira kuba yakwizihiriza uwo munsi mukuru gusa ahubwo bizagufasha kumenya niba agufata nk’umwe mu bagize ubuzima bwe. Kandi na none uzamenya niba yishimira kwizihiza iminsi mikuru ari kumwe n’umuryango we. Iki ni ikibazo cy’ingenzi kuko hari byinshi uzahamenyera kuko hari ubwo usanga umugabo adakunda kujyana n’umugore we ahantu henshi mu ruhame rw’abantu. Rero ibi bizagufasha kumenya niba yishimira kuba yagira aho mujyana muri kumwe.
6. Ese wumva abana tuzabyara bazaba bafite uwuhe mumaro mu buzima bwawe?
Uwo muzabana ni ngombwa ko umenya niba afite igitekerezo cyo kuzabyara abana. Ubu ni bumwe mu buryo buzagufasha kumenya niba mu nshingano ze hazaba harimo abana muzabyarana. Bizatuma kandi umenya niba kugira abana benshi biri muri gahunda afite cyangwa niba yifuza kubyara bake.
7. Ese imibonano mpuzabitsina uyifata ute mu buzima bwawe?
Iyi ni imwe mu ngingo zikunze guteranya ndetse no gusenya ingo zitari nkeya kubera bamwe baba batarabiganiriyeho mbere y’uko babana. Ni ingenzi rero kubaza uwo muteganya kurushinga kugirango wumve icyo abivugaho. Ni ngombwa kumenya uko mubipanga kuko usanga ari igikorwa gikorwa habaye ukumvikana ndese no kuba mufite umwanya uhagije. Ibi bizabafasha kumvikana kandi birinde ko mutabyumva kimwe.
8. Iyo urakaye ni iki kigufasha kongera gutuza?
Iki ni ikibazo kidakunze kubazwa cyane kandi gifite akamaro kanini kuko uba ugomba kumenya icyatuma uwo mubana agaruka mu byishimo igihe yaba yarakaye. Ashobora kukubwira ko uburakari bwe bushira ari uko agiye muri siporo. Ibingibi bikazagufasha kumenya uko uzajya umwitwara imbere igihe yarakaye.
9. Ubana ute na mama wawe ndetse na bashiki bawe?
Kubaza uko abana na mama we ndetse na bashiki be bizagufasha kumenya uko ubusanzwe abana n’igitsina gore muri rusange. Iyo umaze kumva uko babana bituma umenya niba nawe azajya agufata neza cyangwa niba akenshi atazajya akwitaho. Ni ngombwa ko ubimubaza kuko uko yari abanye na bashiki be niko nawe muzabana n’ubwo hari bimwe bishobora guhinduka.
10. Ni gute tugiye kuzajya twuzuzanya?
Ubwuzuzanye hagati y’abashakanye ni ingenzi cyane kuko ari imwe mu nkingi zifasha kugirango urugo rukomere kandi rutere imbere. Rero ufite inshingano zo kubaza uwo muteganya kubana ku bijyanye n’ubwuzuzanye bwanyu kuko bizagufasha kumenya niba hari ibyo muzajya mufatanya mu mibereho yanyu.


text:
‘’Ntimuzi ndetse yuko abera bazacira ab’isi urubanza? Kandi ubwo ari mwe muzacira muzacira ab’isi urubanza, ntimushobora no guca imanza z’ibintu bito hanyuma y’ibindi? 1 Abakorinto 6:2-3
Rimwe na rimwe iyo ubajije umuntu impamvu atakiza mu materaniro, hari igihe abona utangiye kumwinjirira mu buzima. Hari n’ubwo akubwira ko utangiye kumucira urubanza.
Si ibi gusa ariko, ahubwo no mu bisanzwe iyo utangiye kugira uwo ubaza impamvu z’ibyo akora, wenda wowe ubona bidahuye n’indangagaciro za gikristo harubwo yumva umuciriye urubanza, ubundi akavuga ko wowe wiyita mwiza, ibindi bikaba kumwinjirira mu buzima.
Nyamara usanga aba adasobanukiwe neza ijambo guca imanza icyo ari cyo, kuko ijambo ry’Imana ritwemerera guhugurana hagati yacu nka benedata duftanyije urugendo rugana mu ijuru.
Ku batizera Imana cyangwa abatari mu murongo nyawe wo kuyumvira, iri jambo bararikunda cyane; Matayo 7:1: "ntimugacire abandi urubanza mu mitima yanyu kugira ngo ngo namwe mutazarucirwa." Abatizera Imana bakunda gusubiriramo abakristu iri jambo mu gihe baba batemeranya.
Ariko dukwiye gusobanukirwa neza icyo ririya jambo risobanuye. Guca urubanza Yesu yavugaga, ni uguca iteka: “Ntimugacire abandi ho iteke, kugira ngo namwe mutazaricirwaho.”
Ubundi nta wufite ububasha bwo gucira abandi ho iteka. Si akazi k’umuntu kuvuga uzarimbuka cyangwa uzajya mu ijuru. Ibyo ni iby’Imana.
Ariko umuntu ashobora gukoresha ubwenge n’ubunyangamugayo, agacyaha mugenzi we. Abizera bakwiye gusasa inzobe.
Bagakosorana, bakagirana inama y’uko ibintu bikwiye kugenda, bagatyazanya nk’uko icyuma gityaza ikindi.
Ikigaragara cyo Bibiliya yemera ko abakristu bavuga uko babona ibintu ku nyungu zo gukomereza benshi muri iyi nzira y’agakiza (1 Corinthians 6:2–3), ariko ntibemerera gucira abantu ho iteka.
Mu rukundo ndetse no kwicisha bugufi, umukristu akwiye kwereka mugenzi we inzira nyayo akwiye kunyuramo kugira ngo agere ku kigero gikwiye Umukristu mwiza.


text:
Ikintu cya mbere umubyeyi aba afite gukora ni ukumenya niba afite kohereza umwana mu kiburamwaka cyangwa mu mu ishuri ribanziriza ishuri ryibanze igihe bakiri bato cyane. Kuri benshi, icyi sicyo bakora ari na babyeyi bafite akazi. Abana bagomba kujya mu kiburamwaka, hanyuma bakabona kujya mu mashuri abanziriza amashuri yibanze. Ku bw’ibyago, ibi biba bihenze, kandi kuri runo rwego nta bigo bifashwa na Leta bihari. Ariko iyo ubajije abantu uzamenya ko hari ibiburamwaka n’ amashuri abanziriza amashuri abanza afashwa n’amadini n’indi miryango aho utuye, yita kubanta kugiciro giciriritse. Ibigo byinshi bya Leta muri iki gihe bitangirana n’Urwego R, nubwo umubyeyi adategetswe kohereza umwana mu mwaka R kugira ngo ashobore kwemerwa mu Rwego 1. Bimwe mu bigo bya Leta bigenda bisumbanwa mu duce n’utundi. Bimwe bishobora kuba bifite ahantu ho kwidagadurira heza cyangwa igisata cyiza gishwinzwe imyuga. Ababyeyi benshi bahitamo ibigo bibegereye cyangwa kurushaho cyangwa bibanogeye, ariko bakagombye gukomeza gushakisha mu bigo bibegereye bityo bagahitamo neza. Ibigo bimwe bitoneza abana batuye mu nyengero yabyo, niyo mpamvu iyo ushaka kohereza umwana kwiga ku kigo cyo mu kandi gace, ni byiza kowandikisha umwana kare mu Rwego 1.
Ibigo byi genga biba bikosha, ariko bigira ibyiza byinshi, cyane cyane mu bikoresho. Niba ufite kwihitiramo, shishoza neza mu bigo uhitemo igikwiriye umwana wawe
Guhitiramo umwana ishuri
Ikintu cya mbere umubyeyi aba afite gukora ni ukumenya niba afite kohereza umwana mu kiburamwaka cyangwa mu mu ishuri ribanziriza ishuri ryibanze igihe bakiri bato cyane. Kuri benshi, icyi sicyo bakora ari na babyeyi bafite akazi. Abana bagomba kujya mu kiburamwaka, hanyuma bakabona kujya mu mashuri abanziriza amashuri yibanze. Ku bw’ibyago, ibi biba bihenze, kandi kuri runo rwego nta bigo bifashwa na Leta bihari. Ariko iyo ubajije abantu uzamenya ko hari ibiburamwaka n’ amashuri abanziriza amashuri abanza afashwa n’amadini n’indi miryango aho utuye, yita kubanta kugiciro giciriritse. Ibigo byinshi bya Leta muri iki gihe bitangirana n’Urwego R, nubwo umubyeyi adategetswe kohereza umwana mu mwaka R kugira ngo ashobore kwemerwa mu Rwego 1. Bimwe mu bigo bya Leta bigenda bisumbanwa mu duce n’utundi. Bimwe bishobora kuba bifite ahantu ho kwidagadurira heza cyangwa igisata cyiza gishwinzwe imyuga. Ababyeyi benshi bahitamo ibigo bibegereye cyangwa kurushaho cyangwa bibanogeye, ariko bakagombye gukomeza gushakisha mu bigo bibegereye bityo bagahitamo neza. Ibigo bimwe bitoneza abana batuye mu nyengero yabyo, niyo mpamvu iyo ushaka kohereza umwana kwiga ku kigo cyo mu kandi gace, ni byiza kowandikisha umwana kare mu Rwego 1.
Labels: ishuri


text:
Ntitwashobora kubaho ubuzima bwubaha Imana keretse tuyemereye igahindura kamere zacu!
Hanyuma y’ibyo Yesu amubona mu rusengero aramubwira ati “Dore ubaye muzima, ntukongere gukora icyaha utazabona ishyano riruta irya mbere.” Yohana 5:14
Yesu avuga ibi aratwereka ko icyaha kizana imibabaro mu buzima bwacu. Iyi niyo mpamvu tugomba guharanira kugira kwera mu buzima bwacu niba twiyemeje gukizwa, kuko iyo duhaye umwanya icyaha mu buzima bwacu, tuba tugiye munsi y’ububasha bwa satani kuko Bibiliya ivuga ngo ukora icyaha ni uwa satani, kuko niwe nyirabyo, mbese niwe watangije umushinga wo gukora ibyaha.
Iyo rero uretse icyaha ni ukwitandukanya n’umwijima. Ntabwo Imana ariyo iduteza ibyaha, ahubwo ni satani. Ibikorwa byacu bishobora kuba bishingiye ku bubasha bw’Imana cyangwa ubwa satani, kuko uwo wemereye muri wowe niwe uyobora ubuzima bwawe.
Ubwo rero Imana yifuza ko tuba abera, tukarwanya icyaha mu buzima bwacu, nta mpamvu yo kukimika kuko gituma satani atugeraho bimworoheye.
Iyo umukristo akoze icyaha, uburyo aba asigaranye ni ukukihana, ukacyatura, ijambo ry’Imana ritubwira ko ari Iyo kwizerwa ikiranukira kutubabarira ibyaha byacu no kutwezaho gukiranirwa kose. 1 Yohana 1:9
Ibi nibyo bishobora gutuma twirukana satani mu buzima bwacu, tukabwegurira Imana ikabuyobora.
Ntabwo ibyaha by’umukristo bimuhindura umunyabyaha wo kujugunywa kimwe n’uko ibikorwa byiza by’umunyabyaha bitamuhindura umukiranutsi. Ibyaha bizana urupfu mu buzima bwacu, niyo mpamvu ari ibyo kwirindwa umwanya ku mwanya.
Ntitwashobora kubaho ubuzima twubaha Imana keretse tubanje kuyemerera igahindura kamere yacu. ‘’kuko kera mwari umwijima none mukaba muri umucyo mu Mwami wacu. Nuko mugende nk’abana b’umucyo.’’ Abefeso 5:8
Imana imaze kuduhindura tukaba ab’umucyo mu mwami wacu, dusabwa kugenda nk’abana b’umucyo. Imana ijye idushoboza kundera mu mucyo nk’uko ibitwifuzaho, Imana ibahe umugisha!